amanoisuno/poetBack huggingface dataset:
賦黄任道韓幹馬 王令 
天寶天子盛天廐，吐蕃入馬上天壽。紫衣馭吏偏坐前，騎入都門不容驟。西極苜蓿得氣肥，六閑飛黄卧嗟瘦。千秋殿下誰把筆，當時人無出幹右。傳聞三馬同日死，死魄到紙氣方就。鐡勒夹口重兩衘，墨絲丱尾合雙紐。天門未上人就觀，老胡驚嗟失開口。生搜朔野空毛羣，死斷世工無後手。當時天子惜不傳，送入御府置官守。胡塵勃欎燕薊来，宫闕蕭騷既焚後。誰棄千金出手收，足踏萬里避奔走。幾經蹂蹀道邊塵，今日寜無紙上垢。罇前病客不識畫，但驚馬氣世未有。冀北駿骨無時無，生不逢幹死空朽。世工無手不肯休，任使氣骨陋如狗。
甲午雪 王令 
平居汩汩喜自墮，萬事過目不省窺。一年南北兩見雪，未始把筆成一詩。朝看氣象浩茫昧，夜歸瞑想通幽疑。夢乘虛空謁帝所，砆礩象柱承瓊榱。坦塗壁堊相照射，鶴扇虧蔽狐腋帷。帝旁鮮鮮舞萬女，寶綃雅冶吹裳衣。纍蠙貫瑀錯組佩，斥棄朱黛素兩眉。撩搔王母戯華髪，袒脱姑射爭膚肌。提璫擲珥互投報，顧我塵垢加笑譏。其傍臨臨立萬鬼，帝所寵與借色辭。密呵細紵賜裘舄，笑齒發露寒差差。諸神斂避不敢望，棄唾墮落成珠璣。朝懽嚱怡棄烟霞，暮慨吁吸成雲霏。互偷天帑購黨與，散布萬玨分千珪。紈羅練縠不計數，逆取倒曳交横披。鞭驅巨靈刦夸父，揮斧解繫關星機。東觀豗頹墮壁角，南顧秃鬝亡斗箕。其他雜冗莫分辨，徒見漫亂如籮篩。雷公爭前泣訴帝，至此豈可無省知。願分羽衛勑天討，助以積雹千山齊。金神擁遏按行道，後乘駕以萬玉蜺。寶刀聯翻夹鐡盾，玉戟鈎子横珠旗。天風蕭蕭吹縞素，貝甲合陣窮天圍。磨砮插羽注萬矢，强弩競發相聯飛。奸窮詐極不保守，引組自縛相連歸。纍俘奏愷闖天陛，越雉拔羽按舞儀。帝呼祝融付焚棄，散灰下地無留遺。徴朋索黨計輕重，斬戮屏翳囚風師。扶桑瞳瞳露軒豁，日御復反天衢馳。覺来四顧駭皓白，心與恍惚爭是非。冬雷無聲電不照，疑亦衆鬼乘其私。天髙地下非所職，且可把酒無嗟咨。
日蝕 王令 
錢塘山人大署壁，曰十月朔日且蝕。坐者跳起行者留，愚聞之驚智爲惑。我時過市偶自停，眩兩目視閙耳聽。自嗟身賤不有位，安得置此誅四刑。惟此丙申日在未，天面黯欎昏不濟。舉頭仰日已半虧，羣陰得志雲不披。塵函欲開鏡尚掩，誰把白壁塗之泥。大哉玄象浩難測，安有庸人以術得。天乎反成竪子名，不念吾皇禳以德。吾聞日名爲大明，光一自出滅月星。今乃爲之成薄蝕，安得君子不爲小人乘。
送曹杜赴試禮部 王令 
霜風琅琅鳴鼓鼙，鳥寒夜噪樹折枝。居者不出行者歸，廐馬解銜車棄脂。長河夜冰船就維，百賈晏起朝閉扉。爲問當今行者誰，出門千里到何處。母送拊背父嘆嘻，兒惜欲去哭挽衣。上馬反顧紛涕洟，非所願欲去何爲。家雖有田豐歲稀，所得償公不及私。况望羶薌事庭闈，結髪從學今十朞。始自有志狥孔姫，豈願從世成依違。髙堂華髪紆素絲，暮年待子爲光輝。望我日久莫報之，苟得一笑辱弗辭。况望三釡家無饑，吾於二子久所知。怪其才髙所就卑，今乃語此誠可思。近聞天子變典彛，欲撥舊况收新奇。子行出仕適其期，驊騮得路無啣覊。罷酒行矣無自遲，去取天寵酬親慈。
同孫祖仁王平甫遊蔣山作 王令 
山形欎盤陀，石路隨直紆。蔭松坐興長，飲泉百煩除。憶望江上樓，采翠横晴虚。愛之不能去，取席卧與俱。若逢佳賓客，不暇外禮拘。意愛交自然，笑語略可無。常思一往遊，杖履窮昏晡。忽從賢豪招，氣類喜不殊。更以肴酒隨，傾瀉談笑餘。仰躋蒼崖巔，下視白日徂。夜半身在髙，若騎箕尾居。懽餘悲感集，論說追古初。在昔天下衰，羣姦起相屠。相地視八極，懷險歸此都。全吴既臣魏，餘晉仍避胡。此山古所瞻，形勢髙四隅。游者昔爲誰，名字不見書。想當出塵樊，盤礴望八區。固宜有髙興，何亦妄滯濡。憶在初元年，虎狼出當塗。衆豪泣相盟，萬甲聚一呼。樓船下三江，千里懸旌旗。忠謀屈巨猾，弱力張遠圖。乞靈訴明神，至此嘗踟蹰。想當得請初，勝勢先羣誅。雖時幸成功，偪仄已可吁。豈無當時人，縮伏巖下廬。約身甘賤貧，卑勢無憂虞。坐視擾擾中，同爲禍福驅。我當明時来，木石聊自娱。遺祠今莫問，故邑已成墟。歸謝山下民，相期在犁鋤。
對竹 王令 
竹風何撩蕭，晝靜發寒籟。修纖諤天官，揚揖縱玉佩。豈無俗子遇，自會幽人愛。心虚中養恬，節密外御介。春萌喜含養，夏籜竟分解。無花與物爭，有蔭亦人賴。威威南山鳳，爾飛何時届。道遠寜不饑，寒枝久虚待。豈非繒繳虞，安有羽翮態。當奈葉間蟲，蠧爾所食壞。
暮行 王令 
晴烟去人髙，暮色上天半。山衘日入深，雲佇星出緩。塗昏歸鞍長，林近去翎短。悠悠宵偃慵，衍衍暮行欵。南城岌髙躋，近野匝四坦。来期遐思舒，暮雲所見罕。星星颭風燈，歷歷吹月琯。靜樂遺世喧，清思破塵懶。心通江海浮，氣寒天地滿。兹興將誰同，兒輩未宜筭。
野步 王令 
久攖末俗喧，脱就綠野靜。方隨巾屨便，那暇賓客命。林紅落春衰，草綠爭夏盛。時從老農語，久佇行子聽。謂言勞苦後，各以閑暇慶。時逢瓶盎酒，亦有肴核稱。喧嘲忽無次，歌唱仍相詠。酒闌紛起坐，白髪忽兩凴。兒乘旁樹嬉，牛卧前籬瞑。予方困俗累，愛此近天性。何當從之歸，買舍與相並。
古風 王令 
古風何寥疏，世方盛誇慕。利塗劇先趨，直軌迷曲注。渾渾九河翻，仡仡百川注。分爭或多岐，斂枕纔一趣。睢盱承至歡，讋叠謝絕怒。才得升斗多，勉售形骸顧。不知萬鍾得，孰與一日裕。况承丘山羞，願易頃刻遇。誰能脱近役，自放就遐騖。航湖足茭魚，拔野厭芼茹。行招千古遊，坐與来世語。延風敞虛襟，揖月坐嘉樹。此意固有然，童兒未堪預。
蘄口道中三首  其一 王令  庐山
舟行邈棲遲，江流潏排蕩。魚驚躍或出，鷺下飛何颺。交游偶相舍，偃息聊自放。回首失匡廬，雲霏暮方上。
蘄口道中三首  其二 王令 
稍稍江上雨，聲入窗壁寒。悄悄舟中人，曲肘自枕眠。安卧不成寐，起坐浩長嘆。離家日逾百，行路忽巳千。昔與燕俱来，今見北鴈還。道里苦不通，寄書如棄捐。風水相噴薄，歸期渺無端。空令秋夜夢，反覆如循環。
蘄口道中三首  其三 王令  长江
維舟泝江流，人力與水爭。回視東下人，恍如御風行。誰能倒長江，奔瀉暫西傾。聊用快客意，何憚魚龍驚。
贈廬山老居訥 王令  庐山
訥公匡廬老，詩句整以雅。標韻樂天淳，不肯外禮假。所居遠城市，絕俗就閑暇。崗崖道路惡，亦爲佳客下。余雖昔所聞，相見今乃乍。愛其語言好，超絕忽世跨。馬舁就其居，燈火共清夜。惜不見其壯，已老吁可訝。髙才可施用，售世嗟無價。臨别更何論，共是忘言者。
旅次寄寶覺訥師 王令 
小雨破宿暑，曉風忽焉遒。山深樹翳陰，蜩蚻應已秋。清坐想髙絕，語言誰應酬。豈不念一往，抱病終自留。覊旅少往還，有来或非儔。命僕一謝之，縱我冠屨休。移床上髙堂，解書散床頭。於此有嘉興，念世誰與謀。獨思山林人，兹意可綢繆。何當買田廬，共遂丘壑游。
寄吕惠卿吉甫兼簡林伯通 王令 
踆踆門外馬，客至知謂誰。昔面尚未逢，那論心相知。揖客拜上堂，謝客辱弗遺。寒暑相問酬，唯諾坐無爲。靜默近尤遠，多言足瑕玼。勉從客所論，還顧所學非。念此廢無益，對書坐長嘻。獨思同懷子，念遠莫見之。豈無寄我書，歲晚若苦遲。聞頗困王事，豈無閑暇時。况有同僚賢，相期在書詩。人生天地間，常恐食所縻。去就兩莫謀，會合寜有期。余病不自樂，舊學益以隳。近者非所同，遠者勞夢思。江水日夕東，道途宛而夷。寄書當在勤，無謂往還稀。
寄崔伯易 王令 
擾擾閭巷士，過我何所爲。屢来徒我煩，不来我弗思。少年樂知聞，喜與客子隨。晚歲事恬默，與世益參差。騎馬出尋人，中路輒自歸。歸来亦何樂，書史自相期。巳與往者親，可無兹世違。欲語無所得，起視北鴈飛。念子遠千里，昔别今巳期。寄聲雖云多，所得竟亦稀。近者忽報書，期我往就之。不知予苦窮，繫此不可離。尚迫朝暮憂，寜有道路資。人生少所同，老去財幾時。予勢既若此，子復不肯来。但恐百年間，齟齬終莫齊。詩以寄子招，亦以寫我悲。
寄孫莘老 王令 
默默不自得，勞勞非吾任。不與君子逢，誰復明此心。偶客来自南，口有千里音。知無木索勤，頗復山水吟。對之爲一笑，欣如獲千金。宣城風物佳，古語昔已忱。太平又其有，道途邈幽深。溪流渺彎環，山勢屹抱臨。况復寂寞人，黄綬事陸沉。公田秫既收，客席酒屢斟。悔予昔南浮，不往一就尋。波濤忘日月，疾病廢古今。歸来就覊銜，外慮日已侵。適時愧非才，對客輒自瘖。譬如火炙膚，暫忍久莫禁。惟思百畝田，爲可足釡鬵。投身脱世箝，歛足蹈古箴。寄言所同懷，相期在中林。
夏日平居奉寄崔伯易兼簡朱元弼  其一 王令 
天風變春和，晝日差夏永。門闌閉無事，燕雀去益靜。紛翻詩書帙，棄散懶收整。時来就枕卧，復可取窺省。心恬逐物閑，迹濶與世屏。鮮鮮南山暖，秀色在脩嶺。苟嫌安坐慵，還可遠遊騁。自緣智能薄，反得閑暇幸。交朋久相遠，疏懶欲誰警。
夏日平居奉寄崔伯易兼簡朱元弼  其二 王令 
憮憮庭下樹，陰影日已敷。癯癯閉門人，簟席自卷舒。髙枝就遠冠，曲枝掛裳裾。還來從此息，卧視詩與書。桓桓門外客，從徒駕驪駒。不知來何聞，乃肯顧我閭。呼兒往應門，謂言出在塗。非我敢厭客，非客與我疏。以予拙語言，無以得客娛。一不當客意，恐與世患俱。不如兩相忘，何能效紛如。
效古 王令 
流沙不勝車，弱水不載舟。謂言行子歸，無苦事遠遊。寄子素絲裳，聞子衣苦單。失今不来還，歲晚將奈寒。
送朱明之昌叔赴尉山陽 王令 
朱使拜書天上回，去以身試百里障。青衫飄若風外荷，借馬載出塵土上。凖眉嶄如見天秀，獨立繫馬萬里望。身軀雖小胸腹寛，沛如絕海横秋漲。久宜脱絕事髙致，豈願卑冗勞俗狀。髙堂華髪親老矣，四海無家寄几杖。世外言髙信獨奇，人前腰折嗟已强。尉官雖小俸雖薄，猶有餘錢買甘養。想當家帷奉顔面，綵衣躬率婦子餉。詵詵兒女戲滿前，累累諸兄坐相向。人間此樂不可幸，一笑自足百辱當。時清固應稀盗賊，俗弊寜不煩笞掠。好偷閑暇事簡編，思予寜無尺字况。
學子 王令 
瑣瑣来學子，從我問古風。謂言古之人，學不求世功。以其明智餘，施與天下同。能知學爲身，自不恤窮通。童子顧我笑，是言得無蒙。斯道使可遵，曾不聞父翁。謂言童子歸，益自謀厥躬。吾不能爾言，亦不必爾從。
出門 王令 
出門將何從，中道忽自思。彼懷與爾殊，亦合念子歸。樂有詩與書，遊有山與陂。誰言竟無從，猶有影自隨。
雜詩 王令 
古人重非道，饑不苟豆羮。有爲非其心，或不脱冕行。如何後世人，以官業其生。鄙哉樂欺人，猶以聖自名。
寄滿子權 王令 
昔心何悠悠，今學益漫漫。莽如浮江河，浩不際崖岸。生雖樂文字，勤不償几案。重編空堆塵，折簡久枯汗。徒知陳市肆，表列環四畔。已無探討勤，胡可賢否按。零丁晚觀玄，泯滅舊習彖。得指来歲期，失忘去日筭。嘗聞勤惰間，已是愚智判。蒙羞欲何顔，避恥愧無翰。不能繩已怠，何力禁人叛。文章觸世嫌，議語限客竄。時牽好惡卑，俗撓是非亂。早衰奪舊剛，多病襲新懦。心經衣食艱，事廢米鹽半。何謀脱身去，割迹與俗斷。耕荒食新收，鑿窒復舊貫。念生如冬冰，至死僅春泮。其間能幾時，何恃苦自緩。翩翩淮南英，顯顯士林冠。方予未爲游，辱子昔同閈。篇章覿新華，論說聽横捍。包奇晚自走，去實王府玩。近書何相撩，頗以名見謾。不知老者拙，棄此久已斷。子方勇自樹，解轡縱新駻。行期拾春青，采綴綰歸腕。乖離思舊歡，遷徙就新絆。無琴雖自歌，有酒欲誰伴。閑暇當寄詩，持此資貿換。
梅花 王令 
風吹冬暖變春暖，江梅艶艶横新枝。經年不逢間何久，忽此相遇如有期。初開珊珊尚寂寞，仙人綴佩懸瑶璣。後日重来不可辨，漫漫月樹留寒輝。清香芬敷去何遠，可惜不使蝶得知。遊人爭至無日夜，對之但笑果喜誰。不知春工用何術，摶造萬物皆可爲。得非各使出所巧，約與鬭競合一時。不然裁剪未易給，鞭役衆鬼寜不噫。終年成功財幾日，旋亦墮壞良可悲。傳聞昔時大烹享，九牛合鼎羊豕隨。一取所實薦滋味，神啜不吐人食宜。安知後世無所用，兒嚼不美還棄之。古今萬事皆若此，爲爾繞樹成嗟咨。
金山 王令  长江
長江從天来，意欲以地分。西山避之逃，東山開爲門。木石所不捍，土沙固隨奔。東西兩隨海，勢已無完坤。如何中流居，獨遏萬里渾。坤維賴繫得，地靈煩窺捫。不然已飄泊，兩分不相存。禹力所不除，天意固可論。余欲沉九淵，下視萬古根。畏强激常情，中立愛此墩。詩成欲誰和，感慨心徒煩。
客次寄王正叔 王令 
夜長夢反覆，百瞑百到家。歲計晚未成，客愁與日加。長途千萬門，何地容我過。而子壯亦貧，與余同一歌。
南山雪 王令 
世於利禄不擇義，苟可走奪足恐蹉。家儲千金吝銖兩，不敢盡費烏用多。百年到死財幾日，恃若固有理則那。莊生嘗以富爲病，愛其放達與俗過。南山衣雪變羣玉，舉以賣世售幾何。山翁固亦富自喜，稚子無誚貧猶歌。
短謡 王令 
窗中燈冷暈重綠，窗前西風葉相逐。曉霜披瓦月上軒，枕夢不成鴈聲續。拂衣起步行繞壁，萬慮無成淚沾臆。鉄房老劍澁不青，閃繫八柱不可索。白晝出門歸路迷，冬日易夜還空歸。人將豪傑視如草，天困英雄未與時。長鯨滯斬海波揺，塞甲不卷邊塵囂。吾徒顦顇乃如此，安得長喙呼重霄。
暑旱苦熱 王令  夏天 古诗三百首 抒怀 宋诗
清風無力屠得熱，落日著翅飛上山。人固已懼江海竭，天豈不惜河漢乾。崑崙之高有積雪，蓬莱之遠常遺寒。不能手提天下往，何忍身去遊其間。
贈杜漸子長 王令 
吾鄙少與合，杜子愛所多。直木有正性，深源無亂波。齒少蔚未冠，心古先已皤。卓哉金石姿，勉矣勤鍜磨。
交難贈杜漸 王令 
兩鼠共謀渴，相飲期入水。一鼠下縋缶，一鼠上啣尾。前鼠以之跌，後鼠以之死。鼠死何足噫，夫人纔可悲。平地把手笑，乘崕撥足擠。賊防易爲力，壯楗完墻籬。交防難爲人，笑面惡肝脾。前日信其是，今日悟其非。安得先知明，有如灼火龜。然則奈之何，期子同吁戲。
答友人 王令 
幽蘭生深林，不佩亦自臭。天馬苟伏皁，駑足日加驟。蘭生喻人學，不爲仕乃究。馬伏侔自怠，一失遂永後。以今曷爲言，念子不可逗。前我初識子，愛其肌骨秀。又觀所爲詩，往往擅髙右。迨熟相與言，低俯如有就。我樂成美者，遽以古詩叩。上言髙雄張，中雜富貴鬬。且將起其貪，固欲激其懋。尚謂非重邀，猶恐信不厚。揮汗謝爲書，戴雨去自奏。予始喜此讀，若獲弦逐彀。如何答我詩，遽此與前謬。我始得則謝，實若答雉嗅。大凡欲有爲，當决如蝠狖。苟進又安退，何自鼠穴首。吾見人自荒，未有耕不收。設或堅决爲，加以勤自副。石將爲溜穿，曲亦因累揉。大可入聖域，中能踐賢囿。借使不及然，猶足聞見富。中吾不可止，在我固無疚。已迷不自復，懼子遂著陋。聽之無予違，斯言將不又。
道士王元之以詩爲贈多見哀勉因以古詩爲答 王令 
利劍不刺鼠，大釣不聯鮞。天昏白日沉，劍决浮雲披。地蕩海水揺，釣引九鯨縻。固其用不常，安得易用爲。當其未效間，是亦鉛與鈹。吾非小丈夫，胸中少翹奇。少年嗜勇黠，跨壓百雄低。兩眼皆豚羊，一腹千熊羆。使氣睨羣輩，問今當我誰。四海有守兵，謂予皆恥之。左手將醢戎，右手期鋤夷。書足記姓名，劍亦棄不治。不願當世是，不羞羣曹嗤。曰富貴在我，又何有年時。塊視勒山功，芥拾封侯龜。一日忽自悟，吾豈虔强兒。舊聞有六經，條理兩可師。無不至聖人，有學中自隳。勿遂謂不及，吾由未嘗追。好勇不好道，吾將自誅非。浩乎如有失，茫乎其若思。望乎如未獲，專乎如有期。夜或不記寢，晝或忘其饑。不以懦自卻，不以庸自卑。樹而不可拔，山而不可移。拒之不使雜，磨之不容疵。孰爲古之聖，孰爲今之推。孰遠不可到，孰髙不可訾。置易攻其難，力險肆自夷。上自太古先，跂軒而望羲。下至三代来，堯舜禹湯姬。周公汲汲勞，仲尼皇皇疲。軻况比踵游，雄愈磨肩馳。或示我使響，或導我使隨。或鑿我未開，或完我已虧。或退而我引，或墜而我提。或輔而我夹，或顛而我支。或砭我贅疣，或膏我瘡痍。浴我抆我垢，醖我釀我醨。計昔以較今，悞是而恨迷。固知於聖賢，實辱再造私。道遠致力多，功大收效遲。今而所存者，財一毛於皮。苟曰成不成，我有罪未知。如夫用不用，敢繫天爲辭。若寒餒貧賤，此於我何居。若誇毁譽訾，此其如予奚。王君異學者，見我加嗟咨。叙其念惜心，投以弔勉詩。語愛則然爾，燭理似或遺。輙自訟由来，强答非所宜。
客杭思李常伯滿粹翁及衡父子權因寄此 王令 
始予既迂疏，城郭非所樂。聞吳富山水，思往頗計較。脱身東南来，見實與聞效。吳之山稜稜，吳水清不撓。豈無適之徑，以可泳以棹。而獨何爲然，反門自閑罩。念我西北州，數子吳莫較。正心醇無醨，粹行瑩不皰。遞言張聖賢，賡口唱弟孝。大非友宜當，實可師而傚。我愚不敢望，時以管覘豹。進如暗赴明，退必醜厭貌。自恥以别白，疾匝天地趠。坐思朝成痴，夢遇夜不覺。山水雖素喜，實不如誨教。嗚呼何時歸，作詩以自閙。
夜坐 王令 
破窗多穿風，冷燭無定焰。滴瀝隨衣淚，反覆到心念。趨生迷夷塗，失城陷深塹。病拙未爲療，膏肓不容砭。無家可容歸，有竈亦斷掭。鳬短鶴脛長，飲啄兩自贍。天有不可問，何獨於我欠。吾觀序卦辭，否乃適泰漸。而余何爲者，獨此不見驗。譬如白爲緇，一造遂永染。久生人所羨，我獨處之厭。安得盖棺去，手足同一斂。
寄姊夫焦韞叔兼簡三姊 王令 
風舟挽晴江，載客日夜行。身遠心在家，腹腸何由平。未知所到期，先計還歸程。時尋别時語，涕淚下縱横。仰觀風中雲，下視水上萍。共在天地間，可無同飄零。瀉此罇中酒，美魚其飲羮。雖飽不厭饑，强醉終自醒。笑言雖在遠，音問猶有形。願因東南風，時寄西北聲。
采選示王聖美葛子明 王令 
酒盞厭連行，衆客喧已醉。忽得簿上籍，共出名外仕。孤昂忽雄軒，泯默亦馴致。追爭相後先，得失自愚智。隨時有能稱，逐釁得呵訾。有非人力爲，竟亦天幸值。或果以禍覆，亦有終自遂。卒無及物效，徒自髙人氣。回罇變新局，忽若已異世。嗟人久已迷，髙爵樂自嗜。誰爲衎衎飽，竟是孜孜利。矜驕决雄奢，摧折嘆淹滯。昏昏忘所大，擾擾爭其細。安知茫昧間，身非天所戲。是非未暇辨，歡戚先已至。退之昔裁詩，頗以豪横恃。暮年志氣得，金玉多自慰。買居紀堂榮，顧影樂簪佩。喜將閭巷好，持與妻子議。彼哉何足道，進退於焉繫。安知九列榮，顧是德所累。寜論聖人爲，適莫固以義。有時曲肱樂，不以易富貴。吾曹頗勉修，兹道久自詣。何必問浮雲，斯理固可視。
古興 王令 
颭颭樹頭葉，翻翻水中浮。暮潮通長河，載入江海流。顛倒濕就溺，紛淪来不休。行人坐成嘆，風惡久藏舟。
中秋望月 王令 
月形何完完，秋靜氣彌放。玉輪困瑕纇，投擲去天仗。前無衡軛施，憑誰挽能上。回旋天地周，馳騁固已壯。古今磨不磷，剛耿固可諒。予欲假之游，自投上窮亢。東折扶桑枝，西塞昧谷曠。天機與迴斡，日馭縱休暢。苟留揚輝中，無復顛側悵。是謀敢吾專，行矣天帝訪。傳聞天路艱，蹉蹶就淪喪。帝居深九閽，有謁未易傍。鬼神喜陰暗，陳列忌忠亮。進知自致艱，退使斯謀妄。回頭暮堂上，螢爝光相望。
病起聞說貪山頗有泉石遠不能遊 王令 
一病百志墮，起逢秋物闌。力弱未勝行，厭聞客言山。言山多在遠，雖近尚莫攀。拏深吾無舟，逐陸誰借鞍。不如無所聞，收心就恬安。南軒頗扶疏，古木髙四觀。不知秋葉疏，但怪朝影斑。羸軀便偃側，籍有藁與莞。仰攀孤雲高，卧見飛鳥還。苟此且自適，何能謀所艱。
衆鳥 王令 
鴉鴉枝上鳴，欲下飛復屢。忽投羣輩先，以我棄肉去。羣鳥起爭攫，既失反親慕。餓鴟盤且下，欲奪進復懼。羣鵲何軒軒，聚噪如罵怒。鳩鴿恨不逮，回旋自號呼。庭雀審細微，知非已能預。跳梁暮堂下，不舍稗粒顧。
贈周伯玉下第 王令 
京塵漠無聊，客書聞報罷。拔身衆人後，載水千里下。微裝困無餘，歸馬劇連跨。邈無失時嘆，抗舉與俗謝。但言廢文學，從今益休暇。詩書得窮搜，朋友可邀迓。如解萬里駿，脱去銜軛駕。雖時念親貧，歎息忽自咤。已如嬰兒啼，心在聲不嗄。悲樂于俗異，使我喜失詫。吾聞百年生，暫就天地舍。中間有逢遇，窮達何足訝。譬之適時運，寒暑變冬夏。炎凉忽焉殊，裘葛代相藉。於身亦何預，時與外物借。嘗聞莊生言，中不怛外化。逢鷄就知時，遇彈因求炙。况持身售人，五羖豈真價。士材嫌易知，女好固擇嫁。勉之時我過，酒賤衣可貰。
送僧自總 王令 
吾病不喜語，客来但寒暄。頰舌且不能，况事文字間。彼總乃吾舊，不見今三年。一日踏我門，告我將南遷。問之行所止，其去何由緣。言方學從師，惜以日月閑。將求佛所宗，就乞世未傳。浮舟江海波，蹀屣山岳顛。行方極所到，未可歲月還。謂余昔同遊，當得送以言。噫佛與吾學，兩分不相全。今余與子遇，無異東西轅。共憇中道間，邂逅相留連。我駕志在遠，子驅良亦遄。吾終不爾從，爾終不回旋。兩各劇所勤，相遠日益懸。又出所爲文，要我加量銓。熒熒掇其英，曄曄粲滿編。惜哉不經師，如珠莫鑽穿。雖有可寶資，終以無用捐。吾觀古人書，盖亦不但然。道德藹於中，口實助使宣。豈有拔其根，而望華可搴。不知源所来，何用其流沿。人材苟不長，得一且可專。六經衆子文，其治自足觀。身當聖人時，来學浩萬千。獨顔纔庶幾，他固未可肩。人有老於行，不聞可逃天。子何不從此，去就異說攣。弗思自解縱，又欲引世纒。常觀已論徒，恥出妻子前。彼髠以爲羞，爾以爲忻懽。生棄父母養，士得執以鞭。彼爲則遇刑，爾還自稱賢。羞惡所不存，爾說尚何先。予欲收子身，解去子所牽。浴以清冷波，佩以蘭與荃。相從中道驅，障塞異道偏。愛之幸其聽，不聽誠可憐。
雜詩  其一 王令 
關雎后之淑，棫樸君之明。兔罝尚好德，况乃公與卿。所以彼行葦，敦然遂其生。誰能弦此歌，爲我發古聲。
雜詩  其二 王令 
召公方伯尊，材亦聖人亞。農時憚煩民，聽訟小棠下。嗟今千里長，已恥問耕稼。彈琴髙堂上，欲以無爲化。
答友 王令 
客嘗疑西伯，何至羑里辱。瞽鰥雖父子，尚脱井廩酷。昏主雖聖臣，飛禍安可卜。致命遂其志，雖窮不爲戮。
送崔伯易歸髙郵 王令 
山頭喬木長山髙，山下泉深沒榜篙。春牛畢耕已閑暇，春馬還有人遊遨。田中青旗署沽酒，道上雙孫扶白毛。子有歸資好来比，我方飄泊可嗟勞。
觀魚 王令 
江渚日夜歸，江痕下汀磯。漁者不自勞，推舟就寒漪。得魚樂幾多，忽忘身在泥。未聞任氏風，豈信絲緡非。
山中 王令 
山頭樹青青，山水日泠泠。攀樹掛冠裳，飲水清肺腸。自然古心髙，忽與世態忘。有道不足名，無責身始康。
快哉行呈諸友兼簡仲美 王令 
脱巾草坐踏地歌，花影落酒生紅波。拔劍横膝仰面笑，醒眼不識天爲何。平時塵土埋英雄，却學弄筆爲雕蟲。太阿補履不足用，老驥捕鼠終無功。安得雄心大胆子，與之把臂論心事。不使生前眼見仇，何用死時尸磔市。人生病老多壮時，百歲祗如梭過機。安能跼促努筋力，眼穿仰望丹桂枝。
壬辰三月二十一日讀李翰林墓銘云少以任俠爲事因激素志示杜子長 王令 
嗟吾爲顓蒙，木朴無所思。成童始就學，數歲通書詩。十五尚意氣，自待固不卑。嘗爲富貴易，有如塗上泥。苟意欲自進，足至則履之。二十忽自笑，學乃謀寒饑。倘富貴是致，其亦壟斷爲。雖曰爲學難，我易易則宜。墻籬號障塞，猶可鑽隙窺。豈此聖人道，苦勉不及期。反覆私自念，已急猶懼遲。思而或有得，行之固不疑。跛以見聖賢，不及猶可随。道遠志所畢，疾驅亦忘疲。逮兹五十年，財若穿銅鎚。柄執似可役，持用寧無施。何意甚困躓，不及庸常兒。多病骨出露，薄食筋力羸。鼠飽晝睡穴，鷄飛暮乘塒。世既鷄鼠儔，宜吾安窮奇。
慎交 王令 
昏鏡無好面，惡土無善禾。鏡不但自昏，損人顔色多。地惡根不長，禾死其奈何。必欲識已真，抆鏡除埃塵。必欲得善禾，易地勤耕耘。安得浪與兒，誦口而思身。
西園月夜醉作短歌二闋  其一 王令 
我有壹欝氣，從来未經吐。欲作大嘆吁向天，穿天作孔恐天怒。琥珀春撥醅，泛艶紅出杯。無客尚有月，把對心尚開。踏地長歌仰天笑，突兀坐見朱顔頽。從他日月趁人老，一醉萬事皆悠哉。丈夫身在不憂困，未必天心竟不回。
西園月夜醉作短歌二闋  其二 王令 
醉眼不識天，疑是髙帳幙。忿月喝不住，起欲取繩縛。誰令吾不飲，飲劇始知樂。若令東海解醉人，吾亦去取北斗酌。
春夢 王令 
春風兒女喜，不合丈夫愛。日午困魔来，四體倦欲解。春禽只随花中飛，幸此無聲聒我睡。一夢夢周公，笑與伊尹語。問今天下賢者誰，何爲見棄不見取。紙傳周官十卷書，安用久留不燒去。二夢夢孔父，戟手怒目瞋。天下皆曰自孔氏，獵取利禄安榮身。髙官志遂不思道，牽以嗜利露己真。如何貧賤用我者皆是，富貴用我無一人。三夢夢我身，化爲鳴鳯雛。飛飛兩足髙，迅迅六翮舒。直上髙髙天，天門閉鎻阻我回。我留不肯去，以翼摶天天門開。天公遣玉女，問我何事来。再拜謝天公，賤臣無所知。幸至天公前，敢問無所尸。臣聞伊尹于湯旦于周，安致天下如山丘。愚孫騃子相承繼，卜世以過天位留。自從中代来，世世亦有相。如何反覆無定時，猶以亂割醫瘡痍。天公何忍是不救，恰如旁坐觀奕棋。又聞人間人，一一天與命。孔饑孟退荀楊賤，天公豈不知其賢與聖。顔子號庶幾，早死不久生。子夏既喪子，左丘亦失眀。伯牛疾牖間，原憲貧病成。晁錯死非命，賈誼夭不卿。賜死蕭望之，罪免劉更生。羊祜許國斸墓破，反得墜折無完肱。又如草木及禽獸，苟推以理亦莫知。春氣不加松柏好，秋風先敗蘭蕙枝。蝮虺中人皆巳死，鴟梟食母然後飛。願天明告臣，以祛臣心疑。天公未及言，起遂東風吹。覺来何所喻，壹欝雙泪垂。
寄王正叔 王令 
形骸飫饜城市勞，思得遠去與俗逃。借来馬病行欲倒，著鞭迫急翻奔跳。連綿半日走十堠，急雨随濕衣與袍。到家覓火烘衣濕，亟書名紙揮墨毫。由来道同志易合，顧人謂我此可交。形穢向逢珠在側，聯坐愧用狗續貂。喜愛常令對面月，招延不許他有庖。玄談直抵世不到，大論許致君爲尭。喧呼脱落笑絕倒，中樂不肯旁誚嘲。久孤得聚氣遂振，張目視人皆麽么。促席捉手坐接膝，不肯放去逾分宵。平明懶睡未及起，稠叠僕足煩見招。披嚢示我文數紙，晚霞爛漫新晴霄。魂迷心醉不敢議，畏伏縮若鼠見猫。同騎疲馬遠眺望，獨止不進須連鑣。江東山水雅豐富，熟視若在圖畫抄。嶙峋髙疑地作限，浪渺遠若天不包。是時髙秋鱸可鱠，愛欲棄綬同魚舠。直道有知私自賀，生平欝結數日消。笑顔快意面改色，食飲愜足腸生膋。今之腐儒不可洽，欲近俗氣先腥臊。尋常語我我不聽，視如秋月鳴蜩蟧。數日忽得正叔語，温玉摐擊金相敲。胸懷坦儻氣焰大，天馬斷轡鯨横濤。惜乎偶會復促别，歸鞭行袖交相飄。還家日益無聊賴，口久不語如著膠。畏人常先走木猭，得食毎後殘桃螬。飄風西来歲月晚，寒壓天面低不凹。一夕濃霜死羣翠，病若火逼毛髮焦。鳴鴻南飛地得暖，鴉烏暮去林有巢。使人對之亦自感，平時乃此窮途號。百憂叢侵方寸亂，頂髪不癢手自搔。時時強酒期自醉，不忍把筆私成騷。近嫌文字不足學，欲出簡札臨淵抛。惟思邊堠願得到，耳静意若聞金刀。安得鐵馬十數萬，少負弩矢加矛腰。力在快戰不願守，直令疻鬬而血鏖。東西南北四問罪，使人不敢誣天驕。增尸爲城骨築壘，滴血釁地塵不囂。歸来再拜賀太平，亟出敵首都城梟。如何壮志不可遂，窮愁壓挫朱顔彫。因君知我故道此，以代面語相喧呶。
贈劉成文 王令  长江
予生謝早先，晚世相逅邂。禮俗不可徴，百孔千瘡壞。平時以是念，食美不知囋。誰爲醫國者，已亟不圖瘥。引脰望古人，去我遠以太。斕斑紙上語，十才一二在。思人樂其言，把讀不知懈。愛其善調理，未訖已期再。探窺古人心，憤懣世俗敗。常思得英奇，肝肺相誘勱。以是求世人，未免許以漑。不特學憂孤，直恐性失介。嗚呼聖賢人，既以舍我邁。如何有常者，亦不可得拜。雖然衆嘲揚，未忍徑伍噲。劉生江東儒，心臆寛不隘。遇我數日語，收若俯拾芥。久從固所望，驟得尤所快。立海觀鯨鯤，乘霄飲沆瀣。和風吹滯酲，利爪搔痒疥。我質遂愧陋，香禾映粃粺。和言遂愧疏，長江掩涔派。辱索宜有獻，百擇無一愛。作詩期笑咍，幸無怒目睚。
唐介 王令 
以諫得罪者爲誰，四海多作唐介詩。俗兒口狹文字碎，欲状介事語反卑。嗟嗟我亦介之徒，此恨不助掀目眉。三更燈死百慮息，四睫不交雙目眵。推枕起坐壯介節，以手捫臆爲介思。信乎介亦壮男子，直能金鐵其肝脾。雷霆之怒萬鈞重，人主之威猶過之。一語所犯百死在，要領可斷族可夷。堂堂介也人之難，不畏所畏将所持。捧書入奏伏文陛，身視赴死如食飴。面折庭諍語論險，直舌鐵硬堅不移。天子怒叱大臣語，衆笏交抵侔戈揮。如何面笑目不瞬，氣不略讋顔怡怡。即日議下得遠斥，中使臨遣監妻兒。奈何左右口吻毒，只有死請無還辭。然今天子甚明聖，雖暫盛怒終復歸。嗚呼能對治亂鑑，介也能抆其瑕疵。語曰五諫吾從諷，仲尼逮有激而爲。後世巽懦禄位徒，緣此粉飾尸素非。必也事有不得已，宜乎訖死争不回。偉哉介也已不朽，日月爲字天爲碑。寄語瑣瑣媒孽子，介縱蹈死吾何悲。
還東野詩 王令 
吾於古人少所同，惟識韓家十八翁。其辭浩大無崖岸，有似碧海吞浸秋晴空。此老頗自負，把人常常看。于時未嘗有誇詫，只說東野口不乾。我生最遲暮，不識東野身。能得韓老低頭拜，料得亦是無量文章人。前日杜子長，借我孟子詩。三日三夜讀不倦，坐得脊折臀生胑。旁人笑我苦若是，何爲竟此故字紙。童子請我願去燒，此詩苦澁讀不喜。吾聞旁人笑，嘆之殊不已。又畏童子言，藏之不敢示。奈何天下俱若然，吾與東野安得不冺焉。
偶作 王令 
女醜忌明鏡，不知自羞人。士醜忌公言，不知自修身。羞人不出前，醜聲日可湮。修身無不至，令問日益振。鏡與言何尤，見忌不見親。
烏鴟 王令 
雄烏無空衝，雌烏無定飛。一巢不易成，兩口千柴枝。已髙懼風顛，已下憂人窺。欲集更自翔，既安復重移。烏巢又生烏，復哺猶可期。鴟梟亦有巢，母死子後飛。嗚呼造物者，於此竟誰尸。
寄王正叔 王令 
微生不過人，氣力兩眇麽。力學失自謀，徑古與今左。病世相陷賊，樹性期剛果。豈不中是時，然亦未嘗過。奈何衆好殊，未語咻已夥。倀倀獨何之，云云鋭亦挫。忠言不售耳，直面屢得唾。怒目瞋以環，謗口焰而火。出門先自羞，有衣恍疑裸。過市不成步，傴僂侔鼈跛。周旋不出扉，迷若蟻循磨。人惡固爲甚，自厭近亦頗。媚世定有術，欲學從誰可。必也泥自售，恐由此始禍。賢子遠相問，幸有以敎我。得報速是宜，翹企不容坐。
不願漁  其一 王令 
終焉可伯爲，不願爲漁子。當時渭陽人，自是直釣耳。今非結網身，豈有得魚喜。試身風波間，特用豢妻子。古今同爲漁，意義不相似。
不願漁  其二 王令 
採薇南山阿，歸耕南山下。食苦心無虞，守約自閑暇。出處皆有義，在理無用訝。今人舉一隅，何足語學稼。
雜詩效孫莘老  其一 王令 
魚蝦無所能，動輒困人得。蛟鯨能則乖，覆舟取人食。龜龞能謂殊，刳剥同一劇。龍不入網羅，亦不爲人識。
雜詩效孫莘老  其二 王令 
犬羊飬於人，壮則人食之。猛虎嗜人肉，終昧獵者機。豺狼與狗同，爲害豈必威。封狐能爲人，還作行子妻。
呼雞 王令 
雞呼雞来前，犬嗾犬至止。夫豈必可召，役以食乃爾。今吾曷爲悲，人而雞犬爲。自計無自存，西山謝夷齊。
江上四首  其一 王令 
風吹平江起長瀾，野客坐嘯酒在顔。興来就上南山觀。固應散髮游更好，何用美質加弊冠。
江上四首  其二 王令 
夢載十舟勝一鈎，曳緡萬里懸十牛。飽食身至東海投。還踞秦山待魚食，所得果可餔九州。
江上四首  其三 王令 
山頭斫竹下作竿，繫鈎沉水坐岸觀。餌微水濁魚不干。棲遲終日或有得，歸去猶可妻子歡。
江上四首  其四 王令 
江頭風平可照水，衣冠面目略相似。與我同笑固相喜。何用妄携客子来，不可與語祗相視。
飲客 王令 
青山何巖巖，江流自渾渾。欲由白石道，先自長松門。其間有萬景，軒豁忘乾坤。適可得以心，不可爲客論。安得山水交，共無世俗言。携琴寫古聲，酌泉求清源。適時固雖疏，謀道豈不敦。誰能歌此詩，侑我飲客樽。
江城 王令 
江城酒熟賤賣醉，江人提魚不到市。半道得錢相和歌，翁倒子扶相枕睡。江南山髙不見天，江北水遠無復地。馬驚堕崖舟覆波，可惜行人死聲利。
效退之青青水中蒲  其一 王令 
雙雙水中鳬，足短翼有餘。飛髙既能遠，行陸安事俱。
效退之青青水中蒲  其二 王令 
雙雙水中鳬，来疾去閑暇。江湖風晚波，泛泛自髙下。
效退之青青水中蒲  其三 王令 
雙雙水中鳬，已往又回顧。弋者窺未知，舟来避還去。
效退之青青水中蒲  其四 王令 
雙雙水中鳬，常在水中居。還有籠中鶩，騰軒仰不如。
效退之青青水中蒲  其五 王令 
雙雙水中鳬，食飽不出水。靈鳯来何時，鴻鵠志萬里。
霜風 王令 
霜風裂寒窗，餘响到我床。聞鼠有嚙聲，不省何物傷。兒呼須我起，顧無燈燭光。伏枕置所念，去夢通扶桑。
孟子 王令 
孟子不肯比伊尹，仲尼方可期文王。聖賢自得固厚重，庸俗始以已較量。微生喜以佞面詆，臧氏惡非禮所當。惜哉二子不自重，以人可否何不詳。
過揚子江 王令  长江
長江来何從，遠自西極詹。中破蜀山流，始與巴水兼。川原日混合，激射勢益嚴。奔渾萬里流，不自頃刻淹。駭如瀉天来，急若赴海添。潮汐日往復，旦暮難安恬。攻冲氣何雄，吞囓勢未厭。因思禹功成，自匪尭謀僉。久已口効噞，豈復頭今黔。余来方冬時，怒風何沾沾。掀轟駕髙浪，山阜相聯粘。有如合萬鼎，就沸烹羣憸。天陽盛焚爍，鬼力争炰燖。聲勢欲状說，有口嗟如箝。須臾稍收斂，晴風蕩氛揫。涵澄動自息，拂拭痕無纖。宛然帝女鏡，仰照青天奩。遐觀清神心，俯視分眉髯。有如尭舜時，惠澤四海霑。登賢默與慮，流惡聲無霑。洗除巖穴空，蕩滌昏奸殱。恩波浩滂沛，浸潤咸滋漸。羣山西南来，垂天下帷幨。霜風月凌厲，紫翠生觚廉。無波互澄照，黯惨畫一縑。扁舟出中流，俯仰迷顧瞻。人生貴自便，苟信何用占。方期謝黄塵，竊身放蒼蒹。閑從魚鳥遊，默相蛟龍潜。築室近釣岸，巉崕插居簷。行春掇芑薇，坐晚登鱨鮎。仰思峻極髙，俯愛善下謙。更與虛曠間，日放詩鋒銛。行求避世交，望醉江城帘。出處要皆道，終窮亦何嫌。
晚泊 王令 
月形如張弓，下影射秋水。寒江風静時，逮目失洲沚。漁歌去時唱，歸和讙未已。豈無人間樂，自快適爲喜。客子有倦懷，歸心動秋葦。更假滄浪清，聊用洗塵耳。
姚堅老見約偶成 王令 
初正布新和，餘臘争近候。升騰陽力微，恇怯老陰鬬。江雲蕩空碧，疏雨沐清晝。林梢釋冬枯，土蘖壮春簇。萎蕤風日舒，刻畫山野秀。關關先春鳥，格磔弄晴咮。無人與調和，終日自嘲詬。唯君卜近適，過我許来就。遷延日屢蹉，嘆惜月復彀。人生誠多故，世事那可究。惟當自推置，障絕俗慮寇。休閑倘能偷，疏懶當自宥。徒行苟憚勞，借馬欲誰廏。清沽如定携，佳客可先購。勉之無使遲，梅蕚已堪齅。
初聞思歸鳥憶昨寄崔伯易朱元弼 王令 
去年春日花盛開，嘗有鳥啼歸去来。余詩告爾東海志，子笑属我南山杯。将睎遐踪蹈髙軼，就拔去跡離俗埋。同時游者最誰上，朱子峭擢凌春材。門關午景卧正懶，過我呼號如春雷。鄰驚偷窺婦女怪，婢駭奔走兒童咍。門開納坐聽論列，笑口侈哆傾胸懷。寒葅半菽要同飰，韲醤叫乞喧鄰隈。僧從南浮雲異角，尉解西去遺亭臺。心争誇漫詰蜒蜿，日樂虛豁留崔嵬。柳梢黪黪坌晴絮，杏蕚爍爍翻遺埃。春湖平停照空碧，淮帆曉上攙天桅。西歸頗阨窮餓久，南泛未免丐乞哀。朅来随人事卑折，忽自顧影慚低摧。平時客坐不敢語，苟以唯諾償嫌猜。胸中糾結浩千萬，到口不吐如横枚。比来頗自撥俗礙，日傍竹樹良徘徊。昏昏萬事置不省，知已疏懶心難裁。一聞春風動啼鳥，猛若重睡忽喚回。咨嗟歲月急若矢，嘆息無地安蒿莱。比于見人日加懶，行恐合俗老益乖。不知飄浮寄兹世，竟亦何計收形骸。春林沾沾風日好，飛止自便宜爾諧。何爲猶尚歸不得，世間萬事真悠哉。
望招隱山花回遊江山思崔伯易因寄朱元弼 王令 
春山曬日開百花，紅紫亂眼生交加。青天晴髙褰翠幄，繡被堆叠帝所家。平江千里鋪一席，扁舟脫若棄履舄。安得一醉眠千年，世間萬事都棄捐。
同顧保之遊靈隱 王令 
閉門不知春色到，出城始見江梅開。行探幽泉至髙絕，共坐巨石聊徘徊。時逢天風吹客過，還有野鳥驚人来。林間躬惜所未歷，歸馬空載斜陽回。
揚子江阻風 王令 
揚子江風十月初，西駕巨浪渺無隅。常憂傾摇地爲動，意欲起塞天無虛。大舟不行就繫岸，小舟分去争得魚。舟中壮士起坐笑，有酒更爲斜陽酤。
山中 王令 
山中亦有出山路，山人自不與世通。拂衣起行飲流水，枕書就卧聽松風。地寛江河競摇蕩，天濶日月争西東。乾坤自爲四時役，萬事不到幽人胸。
出門 王令 
出門萬事非，聊復閉關坐。親識久相遠，與世絕弔賀。適時既非謀，接俗益加惰。外物等不来，何必問客過。
南徐懷古 王令 
昔人戰血化爲土，今人常懷昔人苦。大江冥冥截海流，鐵甕城髙排萬虎。乾坤未定龍蛇争，日月須歸仁義主。江山本不爲英雄，英雄自負江山死。
東城 王令 
昔予出東城，初見壟上耕。忽忽自北至，歲月令人驚。雖云一草死，萬物尚華榮。誰能當此時，歎息微陰生。
餓虎不食子 王令 
餓虎不食子，饑鷹不雌求。虎餓不擇肉，盛怒遇子收。鷹饑爪喙獰，尚與雌同韝。人豈二者然，恩義宜綢繆。親戚不宜怒，割恩以爲仇。此割非常割，此傷無血流。肉割愈有日，恩割傷不收。一割大義死，再割面相仇。親戚尚皆然，况又他人儔。是己與世絕，于世何足尤。
松江曲 王令 
松江深處八九尺，去眼百里長風波。吾山井泉廢不汲，一泓不知深幾何。君家自無千尺綆，那知江深不如井。
贈王介甫 王令 
當世胸懷萬古淳，平生才術老經綸。况逢尭舜登賢日，不復伊周望古人。得志定知移弊俗，聞風猶足警斯民。九門無謁天旒邃，何惜長令仕爲貧。
贈王平甫 王令 
當世所交識者稀，十年聞子幸見之。平生所負自信重，他日可期人莫知。誰肯草茅窮釣築，世方簡策誦臯夔。丈夫出處誠何較，却痛蒼生爲泪垂。
贈孫莘老 王令 
至愚不學常如足，盛德之充久自彰。管小始疑天可盡，綆窮終信海非量。始慚自待從来薄，不及時中適取狂。安得此生天與幸，沒身得不去門墻。
思京口戯周器之 王令 
江南别日醉方醺，貪愛青天带水痕。忘却碧山歸路直，誤投浮世俗塵昏。終期散髮江邊釣，當有漁舟日繫門。但恨故人猶喜仕，他時胸腹未堪論。
舟中作 王令 
杳杳波濤去莫窮，要須流合海天東。長帆百尺嗟無用，醉絕重湖笑逆風。
寄束伯仁 王令  庐山
身逐南舟去不回，匡廬留滯得徘徊。峰頭夜宿平看斗，巖下朝陰俯聽雷。西顧波濤浮日月，東歸天地入塵埃。何時得遂幽棲志，常把韋編静處開。
題假山 王令 
擾擾人心巧謂何，我腸愚只愛無它。目前好且留平地，浪愛山髙險自多。
夜歸 王令 
冲冲行路自多岐，已踏歸途尚慮非。夜犬只知人是盗，不知人亦夜来歸。
口占示姊 王令 
盎竭嚢空且笑歌，更從吾命聽如何。不須直有牛羊樂，只以無求富自多。
孫莘老将赴太平二首  其一 王令 
先生素志已形詩，弟子何妨鼓瑟希。時若伊周方有任，命如孔孟可無歸。要終四海乘槎去，髙謝西山食粟非。此道難言身未果，且當從世共依違。
孫莘老将赴太平二首  其二 王令 
紛紛世俗競朱金，仕道人人說直尋。但以一官求飬志，豈於千古有遺心。嗜偏羊棗情何甚，戯及牛刀意自深。何日山林遂歸計，南風進講五弦琹。
露筋貞女廟 王令 
待夫以死如知命，信己輕生可謂貞。指爾爲愚今尚衆，莫言吾志不難行。
渰渰 王令 
渰渰輕雲弄落暉，壞簷巢滿燕来歸。小園桃李東風後，却看楊花自在飛。
寄聱隅先生黄晞 王令 
王朝簪笏擁天扉，肯以經綸假布衣。老信蒼生終有命，窮憂當世益思歸。一身誰作千年望，兩眼空看萬事非。聞說韋編日開閲，可應三復嘆知幾。
春愁 王令 
只聞来客說春遊，不逐花前笑自留。浪說春期計春盡，留春無術只春愁。
少年答春愁 王令 
花枝裊裊笑當觴，且作春風幾日狂。縱使春歸猶有酒，酒酣春去亦何傷。
和朱元弼春遊 王令 
閉門無著只疏慵，謾出留連與衆同。柳却有情愁落日，花惟能笑謝東風。恨無日到三春外，盡看人狂六極中。泛泛相逢且相笑，久将吾道付窮通。
春日 王令 
提壺聒聒惟呼酒，杜宇喧喧只說歸。坐怪鳥聲皆有取，静于人事益知非。已嫌世濁胡爲混，能待河清固已稀。爲語夷齊既甘餓，可能分我首陽薇。
對花 王令 
憂愁卒卒人無樂，花草紛紛物又春。安得無憂與無慮，對花還作笑歌人。
靡靡 王令 
源源世俗尚依違，靡靡風流日正微。吾病未能終是是，人言何似喜非非。况當天下難能地，欲撥憸人未發機。要格君心是知術，不然應合買山歸。
觀水 王令 
細如蝦蚓足留連，大可蛟鯨出自然。當使川流應到海，只今坎止亦成淵。民憂不見尭咨日，地礙何由禹鑿穿。可惜卧龍無意思，不随雲去雨春田。
讀孟子 王令 
去梁無故又辭齊，弟子紛紛益不知。天下未平雖我事，己身已枉更何爲。後来誰是聞風者，當世何嘗不召師。士要自髙無顧世，遺編今亦有人疑。
鸛 王令 
毛羽人将鶴品流，斜陽髙處自遲留。人言殺爾三年旱，應是巢成更不憂。
寄朱元弼 王令 
春城春雨綠春潭，冉冉歸舟上去帆。愛子有詩留我别，悔予無酒伴君銜。東風随卷行人袖，落日猶明去客衫。好有新詩寄幽寂，我心無泊似摇窗。
春遊 王令  游玩 抒情 春天
春城兒女縱春遊，醉倚層臺笑上樓。滿眼落花多少意，若何無箇解春愁。
龍池二絕  其一 王令 
滿目塵埃白日陰，皇天無命且深沉。終當力卷滄溟水，来作人間十日霖。
龍池二絕  其二 王令 
盡道神龍此有靈，一池澄静暮痕清。如何蟠屈無飛志，却放鳴蛙有怒聲。
月蝕 王令 
盧仝不作昌黎死，天目雖盲未見嗟。坐嘆清光無惜處，一将吞吐聽蝦蟆。
偶成 王令 
種花紅不實，俗客醉仍喧。拔去樹嘉穀，日無人過門。
偶感 王令 
壮志老来退，窮愁無易攻。風雲詩氣焰，天地醉心胸。午枕著不覺，晝門關更慵。由来自疏拙，底處不相容。
寄滿子權 王令 
西北風吹數紙詩，神門樞鑰鬼關機。九原黄土英靈活，萬古青天霹靂飛。我是懦夫無壮志，近思依日竊餘輝。髙樓暮插暗空肋，東望君心着翅歸。
寄洪與權 王令 
劍氣寒髙倚暮空，男兒日月鏁心胸。莫藏牙爪同痴虎，好召風雷起卧龍。舊說王侯無世種，古嘗富貴及耕傭。須将大道爲奇遇，莫踏人間齷齪踪。
上聱隅先生 王令 
夫子儒門傑，心誠行亦醇。玉金精粹美，椒桂性芬辛。一入随邦計，咸期利國賓。生民待儒效，天意属人倫。蜀犬争驚日，鄒人不識麟。窮途千古泪，白髮四方塵。弊世誰思救，仁賢自合振。愛狙徒食費，好鶴浪軒馴。不結臨川網，偷安厝火薪。忠言驚苦逆，恬議貴因循。漆軌書三上，清時死九濱。不思防蟻壌，徒欲衞龍鱗。當道豺狼愎，升堂犬馬嚚。旱餘雲不雨，命塞器藏身。獨抱遺經老，来爲後進陳。手提三聖出，口壓九師堙。衆耳雷霆震，羣觀日月新。韋編重斷絕，文席互酬詢。魯變全歸道，陳糧絕更貧。賤生無自幸，俗繫弗容親。盆覆徒經日，龜埋不伏人。短詩徒自訟，已伏下斯民。
春晚雨後 王令 
東風柔弱事春權，劇雨無端轉愴然。不惜好花都委地，却令遠草直平天。龍蛇久蟄應思奮，蛙蟈乘時巳自先。綠柳由来却堪笑，葉眉愁劇遂長眠。
良農 王令 
良農手足胝，老賈不親犂。歉歲糠糟絕，髙門犬馬肥。天心不宜咎，人理自誰尸。安得悠悠者，来同予一悲。
瓊花 王令 
無雙亭下枝，密密復稀稀。蚌碎珠駢出，鬚牽蝶合圍。會須珍作寶，常恐散成飛。况是東風後，游人莫易歸。
夜深吟 王令 
叩几悲歌涕滿襟，聖賢千古我如今。凍琴弦斷燈青暈，誰會男兒半夜心。
和人春雪 王令 
莫嘆年来雪句遲，雪遲詩句更依微。風来海國鹽波涸，春入仙田玉氣肥。雛鶴暖嬌揺羽脱，老龍枯痒退鱗飛。天工人代如端的，安得吾能及九畿。
紙鳶 王令 
誰作輕鳶壮遠觀，似嫌飛鳥未多端。才乘一線憑風去，便有愚兒仰面看。未必碧霄因可到，偶能終日遂爲安。扶揺不起滄溟遠，笑殺鵬搏似爾難。
贈别晏樊父太祝 王令 
縮伏蒿莱聽命沉，舊房孤劍鐵塵侵。方思力舉滄溟水，潑殺生平氣焰心。不謂偶君誇意氣，無端起我舊胸襟。男兒合是公侯器，未忍風前墮泪吟。
和洪與權 王令 
溝中老弱轉流尸，夫不容妻母棄兒。常得民愚猶是幸，不然死等更何爲。布衣空有蒿莱泪，肉食方多妾馬思。君也天心省民數，未知死所又何辭。
題天長縣蘇太尉廟 王令 
唐室無臣覆手移，坐看悍媪制庸兒。思量可惜當年死，却是西来問鼎師。
春雪有感呈王正叔束徽之 王令 
彼雪晚何滛，乘時横此臨。必将滋及物，自合大爲霖。也道春来好，何餘臈後陰。冬冥誠不道，蒼帝亦何心。俗口誇同粉，愚觀謂似琳。獨于平處薄，不似險中深。逆吹争爲力，凌寒苦助侵。落疑天未悟，壓恐地難任。蟄户開重墐，冰魚上復沉。欲開花謾妬，垂死草奚禁。短韻徒堪嘆，憑君附入琴。
古鑑 王令 
一片靈光合有神，不知鎔鑄更何人。春耕破塜衣冠盡，鬼手摩天日月新。鑒面祗知西子姣，照心難見比干真。主人深有收藏意，當待清明不受塵。
代人送常州致仕張待制 王令 
心貪進退適全宜，上印飛書劇去翬。荐口不加張柬老，明朝竟放孔戣歸。黄堂合有遺思在，青史還留後世稀。此去江湖見鷗鳥，爲言今合信無機。
代人送常州張卿掛冠 王令 
清優四皓官，瀟洒二疏顔。直道空華髮，明時獨買山。如聞元老議，尚恐輭輪還。誰是塵埃者，清風合自攀。
謝束丈 王令 
卓鄭簪裾密作林，相如貧病強来臨。藜羮才飽無他志，肉食俄充有愧心。死馬偶能逢市骨，濫竽常恐負知音。古来一飯皆論報，何日王孫遂有金。
和束熙之雨後 王令 
獵獵風吹雨氣腥，誰翻碧海踏天傾。如何農畯三時望，只得官蛙一處鳴。何處斷虹殘冷落，有時斜照蹔分明。當車收轍雲藏迹，依舊晴空萬里平。
寄衡父滿翁 王令 
隻卓来篇不許雙，社壇髙處立旌幢。自知孤敵難爲勝，欲豎長幡一面降。須學依墻勤哭楚，莫同伏弩助收龐。何時玉手歸重搦，笑倒秋醪瀲灔缸。
幽居感懷寄滿子權 王令 
卜得幽居四絕鄰，尋常庭巷斷蹄輪。門前犬豕卧横道，城上牛羊下視人。滿眼夕陽閑草樹，回頭歸路正埃塵。思君未有東来計，何日雙眉對面伸。
偶成 王令 
十日九自病，偶平還苦吟。萬金無枉志，千古有遺心。静隐支憑几，寒搔髪解簪。南風久寂寞，誰繼五弦琴。
信筆 王令 
紛紛世趣竟多途，失在從人得在吾。苟獲一時兒女笑，定罹千古聖賢誅。微生何事疑人佞，孟子當年亦自迂。滿眼悠悠懶商較，盡留來者議賢愚。
蜣蜋 王令 
擾擾蜣蜋不足評，區區只逐糞丸行。若乘飲露嘶風便，又作人間第一清。
答王薄正叔 王令 
當年論友笑常情，誰使風波忽沸騰。自有赤心包白日，竟無綺語敵青蠅。重來赭面還如火，自許清誠卒似冰。反覆來篇却堪嘆，待將遺恨寄朱繩。
秋懷寄呈子權先示徽之兼簡孝先熙之 王令 
樹哭寒蜩草哭蟲，何堪覊客憤時窮。卒無可樂羣書外，百不堪言一嘆中。雲黯暮天沉白日，土塵平地斷清風。夫君若問秋來况，泪滿遺編髪亂蓬。
送仲寶叔赴秦幕 王令 
秦關千古有雄名，秦地寧時息戰爭。草野英雄無敵國，朝廷勳德倚長城。錦纒紅帕將軍府，紫電清霜武庫兵。絕幕烽烟沉遠候，太平金鼓雜讙聲。淮西司馬新恩重，魯國儒生舊望清。黑膽赤心男子事，大弨長劍丈夫行。待垂賈誼言餘餌，就試終軍請去纓。縱不首傳函報死，亦須頸繫背笞生。當年功業鯨鯢盡，振古勳名日月明。莫嘆暫從紅幕去，待于歸望碧幢迎。愚時若忝書功筆，未信燕然有舊銘。
從光師求花 王令 
我有歸心不可寛，憶君花好舊常歡。若令醉眼異鄉見，定作故人相笑看。知有靈根分客易，却憂平地得春難。只應胡蝶還相識，飛過東風又可嘆。
九日寄滿子權 王令 
懶將衰病照清流，爲有歸心欲白頭。幸自好花開便笑，不甘爲客見成愁。長歌欲強秋風醉，髙處先輸俗子遊。我在無聊元亮死，當年今日共悠悠。
上黄任道 王令 
家世無雙舊，材資第一良。山川儲地秀，日月合天光。遠色抵千古，洪聲壓四方。道如天未喪，子讓世誰當。文斧摩空運，儒工縮手藏。鎔金斥淄石，截玉出端剛。追復軒羲舊，裨縫典誥亡。誇傳爭噍噍，問望蔚堂堂。章甫通期冠，緇裘詎合裳。計量遺丈引，收取竟尋常。有漸雖宜賀，論才固在傷。偶來官簿版，何異任牛羊。客有装垂槖，時窮道括囊。貧才完竪褐，義不及妻糠。劍折終羞屈，蘭移不改香。幸偷容足地，恥學及羮墻。同日如無善，當年尚取狂。互鄉前事在，北面有先望。
答滿子權兼簡衡父 王令 
君唱奈髙何，君休我試歌。古今愚智府，天地是非羅。何日功名就，青雲日月磨。俗兒吾不較，計此竟誰多。
寄滿粹翁 王令 
心愛滿夫子，論師不敢交。誠明大中性，二五老陽爻。後學誰思進，吾蒙久辱包。思之無見日，夢把客門敲。
寄滿衡父 王令 
寒葉落傞傞，荆榛刺出柯。四鄰松竹少，晚歳雪霜多。兹世居無可，勞生計奈何。此心須見子，不敢向人歌。
多陰 王令 
寒雲慘四垂，萬景浩成悲。白日不可見，青天自取欺。晚烟先夜色，宿雨借寒威。泥潦莫相涴，西風會有時。
次韵立之紅葉 王令 
雨露三春少，風霜一夜多。從來有根本，不怕下枝柯。楚岸楓相屬，吳山橘與和。秋居好相慰，醉色伴吾酡。
聞富并州入相 王令 
元首賡歌樂股肱，四方強遠喜聲盈。忠賢不死天心在，輔弼終歸聖慮精。中國自今應更重，本朝前日可嗟輕。要須待見成堯舜，未敢輕浮作頌聲。
寄黄任道 王令 
勞生滚滚欲何如，去髪紛紛日滿梳。萬古聖賢同夢寐，百年天地只蘧蒢。詩書計出田園後，歲月期收道路餘。安得優游似濠上，共將談笑戲觀魚。
答劉仲美 王令 
多謝劉夫子，殷懃寄我編。何時共杯酒，一笑似當年。歲月回霜雪，生涯廢簡編。終期收晚學，茅屋送歸田。
舟次 王令 
梢梢修竹夾溪斜，樹繫孤篷白淺沙。風力引雲行玉馬，水光流月動金蛇。村酤客聚還成市，晚釣舟横便當家。山野生涯本閑暇，誰令客子自勞嗟。
次韵子權京口夜宿見寄 王令 
寒江漠漠客帆稀，獨泊扁舟望翠微。巳瀉綠醽聊自適，更邀白鳥共忘機。水閑海月寒初上，樹盡秋城碧自圍。嗟我相思邈千里，不來同此兩忘歸。
答孫莘老見寄 王令 
髙門鞍馬日光榮，勢力紛紛起共爭。偶以不能聊自便，敢于兹世獨求清。生無人愧寧非樂，死有天知豈待名。客食官居同是苟，何須稱别異平生。
登郡樓 王令 
江城朝雨濕晴烟，樓上風帆送去船。苟得息肩閑歲月，時來開口笑山川。田園啼鳥三春月，江海扁舟萬里天。何計脫身來此老，青山白髪兩忘年。
感憤 王令 
二十男兒面似冰，出門嘘氣玉蜺横。未甘身世成虛老，大見天心却太平。狂去詩渾誇俗句，醉餘歌有過人聲。燕然未勒胡雛在，不信吾無萬古名。
聞邕盗 王令 
病中雙泪語前流，藜藿無端肉食憂。常嘆平時輕死士，未知誰手付天矛。好将弓劍随軍去，况是英雄得志秋。若使班超終把筆，由來何路取封侯。
登瓜州迎波亭 王令 
海面清風萬里寛，偶來知已脫塵關。自嗟客世無虛日，却被斜陽占盡山。海鳥不來青嶂静，漁師歸去暮江閑。從來雲水有期約，直待功成是厚顔。
聞雁 王令 
可憐飲啄鎮随陽，何處聞時最斷腸。萬里波濤九秋後，五更風雨一燈旁。乾坤莽莽連舟楫，繒繳紛紛羃稻梁。安得人同覊旅意，悠悠南北不相傷。
憶潤州葛使君 王令 
六朝遊觀委蒿蓬，想像當時事已空。半夜樓臺横海日，萬家簫鼓過江風。金山寺近塵埃絕，鐡甕城深氣象雄。欲放船随明月去，應留閑暇待詩翁。
何處難忘酒十首  其一 王令 
何處難忘酒，君臣草昧初。謀臣偷賊胆，力士斡凶鋤。日月明將霽，乾坤害欲除。此時無一盞，何以壮雄圖。
何處難忘酒十首  其二 王令 
何處難忘酒，天心渇太平。焚山急賢出，拔草惡奸生。議盡芻蕘口，歌回雅頌音。此時無一盞，何以快輿情。
何處難忘酒十首  其三 王令 
何處難忘酒，登賢入用初。一身兼禹稷，四海再唐虞。去聖千年恨，明時一日舒。此時無一盞，何以酹亨衢。
何處難忘酒十首  其四 王令 
何處難忘酒，王朝四海中。魚鳶上下樂，羌狄朔南通。萬玉叢丹陛，千簪合辟廱。此時無一盞，何以樂成功。
何處難忘酒十首  其五 王令 
何處難忘酒，君王宴豫年。羣謀安一統，無口議將然。閑暇開元後，優游大業前。此時無一盞，何以慰遺賢。
何處難忘酒十首  其六 王令 
何處難忘酒，王臣立藎方。羣邪終自直，萬死不摧剛。社鼠旁難塞，龍鱗逆易傷。此時無一盞，何以洗憂腸。
何處難忘酒十首  其七 王令 
何處難忘酒，窮邊壮士歌。寒弓彎未試，秋劍拔新磨。月落陰山暗，沙昏伏甲多。此時無一盞，何以陷前戈。
何處難忘酒十首  其八 王令 
何處難忘酒，欃槍世不平。孤兒未勝甲，孀母送爲兵。氣絕心肝裂，號窮血泪横。此時無一盞，何以活餘生。
何處難忘酒十首  其九 王令 
何處難忘酒，窮才世不知。出門無直道，開口礙當時。白髪無端速，青山不忍期。此時無一盞，何以慰憂思。
何處難忘酒十首  其一○ 王令 
何處難忘酒，亡君復舊遊。黍離經故國，麥秀悼前羞。遠目何勝盡，行車逆自留。此時無一盞，何以謝悠悠。
送錢公輔赴舉 王令 
廣庭簪紱立差肩，黼坐雍容第衆賢。士得采衣如晝錦，人瞻歸馬若天仙。况提巨筆乘時出，應有髙文與世傳。我久疏慵無壮思，聊傾病耳待江邊。
春興 王令 
眼前紅綠日加增，欲遣春愁興未能。安得好花渾自實，使無閑地得生荆。欲圖長醉貧無計，起逐東風懶不勝。芳草斜陽正柔媚，益知髙處不堪登。
庭草  其一 王令 
庭草綠毰毸，庭花閑自開。長鴻抱寒去，輕燕逐春來。時節看風柳，生涯寄酒杯。傷春欲誰語，遊子正徘徊。
庭草  其二 王令 
平時已多病，春至更蹉跎。惡土種花少，東風生草多。客愁渾寄泪，野思不堪歌。獨有詩心在，時時一自哦。
春怨 王令 
掃地待花落，惜花輕着塵。遊人空眷戀，踏去却尋春。
春晚二首  其一 王令 
春來還自有遊人，常是春歸獨念春。落後見花尤更惜，不知誰忍掃和塵。
春晚二首  其二 王令  春天 写景 古诗三百首 惜春 宋诗
三月殘花落更開，小簷日日燕飛來。子規夜半猶啼血，不信東風喚不回。
暑中懶出 王令 
暑雲無雨易飛揚，旱日當天不可望。浪走俗塵無遠到，不如嘉樹坐餘凉。巳嫌風少難平暑，更被蟬饑取實腸。夢到周公才我事，如何陶令說羲皇。
暑熱思風 王令 
坐将赤熱憂天下，安得清風借我曹。力卷雨來無歲旱，盡吹雲去放天髙。豈随虎口令輕嘯，願助鴻毛絕遠勞。江海可憐無際岸，等閑假借作波濤。
悲秋 王令 
歲事荒凉晚易悲，西風日夜弄寒威。秋來寡婦尤勤織，誰是行人未有衣。常恐衰顔随節換，空看落葉倚風飛。從來最是悲秋者，况是悲秋客未歸。
秋日寄滿子權 王令 
樓前暮靄暗平林，樓上人愁意思深。未必薄雲能作雨，從來秋日自多陰。三年客夢迷歸路，一夜西風老壮心。欲作新聲寄遺恨，直弦先斷淚盈琴。
次韵介父冬日 王令 
客夢愁生枕，雞號喜向晨。朔風能動地，短日更随人。宫柳看埋凍，江梅想漏春。淹留歸未得，塵土暗烏巾。
白雞冠花 王令 
如飛如舞對瑶臺，一頂春雲若剪裁。誰爲移根蓂莢畔，玉雞應爲太平來。
去草 王令 
毿毿出土初如直，嫋嫋随風競自斜。漫借人鋤勞剗拔，只消夜雨又萌芽。良田力盡農夫嘆，直道春荒志士嗟。滿目青青盡蕪蔓，更於何處問蓬麻。
次韵和人古松 王令 
直枝難立鳥徘徊，地瘦根孤礙石回。山野不逢終更老，閭閻無用始爲材。更無匠伯身嘗過，祗有幽人眼暫開。誰與東風記霜雪，争令平地肯栽培。
大松 王令 
十尋瘦幹三冬綠，一畝濃陰六月清。莫謂世材難見用，須知天意不徒生。長蛟老蜃空中影，驟雨驚雷半夜聲。却笑五株喬嶽下，肯将直節事秦嬴。
松 王令 
直道峍峍日蚪拳，雷拔僵龍出靄烟。但假深根常得地，何憂直幹不扶天。雖然世匠遺掄度，肯與凡材較後先。可惜春風愛桃李，獨令霜雪漫年年。
和人雙柏 王令 
一時封植由誰力，萬古樵萊偶自全。不惜以材同失地，好留更老共支天。人疑久有神靈守，客愛生無雨露偏。爲語長松號孤勁，得秦封爵果何緣。
慈竹 王令 
不求丹鳯食，不學景龍吟。自有慈仁意，相依歲月深。潜符君子道，可愧世人心。徒爾秋郊外，青青數畝陰。
落葉 王令 
暮秋木落剥霜紅，俄覺平林一夜空。茂遂本憑枝幹力，却辭枝幹逐西風。
不雨 王令 
去歲秋霖若决川，今春不雨旱良田。道邊老幼饑將死，雲外蛟龍懶自眠。赤日有威空射地，清江無際漫連天。誰將民瘼牋雙闕，四海皇恩一漏泉。
雨後 王令 
毶毶柳色綠垂齊，草引青天去自迷。人說春園有尋路，我嗟荒徑正行泥。蝶多平日渾如夢，花好誰家又有蹊。兒女狂嬌随馬逐，髙眠可惜日垂西。
約僧宿北山庵先寄平甫 王令 
上人合動山間興，吾恨衰遲學謝安。納屐操笻那有限，吹雲落雨漫無端。先憑報信春枝破，預想分題雪屋寒。林下不諳人世苦，笑將霜鬂與君看。
和人久雨 王令 
拂拂春郊起綠煙，羣農日日望豐年。龍移海去遺天漏，蚓得泥深樂地穿。憶酒有心吞俗價，傷春無語寄哀弦。無田却作無憂者，贏得豐凶一聽天。
對月 王令 
柳梢地面絕微風，一片寒光萬里同。冰骨直疑潜裏換，塵心都覺坐來空。蚌胎有露珠成顆，蟾窟無雲玉作宫。莫怪幽人吟到曉，不知清興自無窮。
夜月 王令 
可嗟落日志悠然，便有羣星出見天。夜月自明人自愛，不妨人亦閉門眠。
孤雲 王令 
一片孤雲逐吹飛，東西終日竟何依。旁人莫道能爲雨，惟恨青山未得歸。
晚晴寄滿子權 王令 
常恐朝陰至夕曛，好風吹去信多勤。得逢白日忽開眼，可惜青天尚有雲。安得植梯懸碧落，共操長帚掃妖氛。恨無玉纊充天耳，垤鸛鳴鳩願不聞。
晚虹 王令 
晚虹随雨過山巔，誰插青雲倒掛懸。可惜兩垂空到海，不令一直徑冲天。不堪暮靄難相蔽，嘗到斜陽亦可憐。好使渇來能劇飲，且教溪壑减清淵。
春城望湖 王令 
春城綠野欝相望，閑客閑來興自長。不見暮雲成宿雨，空看芳草到斜陽。花生惡土終成笑，蘭不逢人自信香。雖有塵纓無處濯，坐觀漁者滿滄浪。
樓上望湖 王令 
樓上人腸渴欲枯，樓前終日望平湖。無舟得往滄浪去，爲問漁人得意無。
江上 王令 
羃羃江城沒遠烟，暮雲歸族忽相連。春江流水出天外，晚渡歸舟下日邊。杏蕚春深翻淺纈，柳花風遠曳晴綿。無錢買得江頭樹，輸與漁人繫釣船。
野外 王令 
綠野愛平寛，偶來或永嘆。村兒駭車馬，野犬吠衣冠。亂草無閑地，斜陽有去鞍。良田半蹊徑，始信直行難。
暮歸馬上口占 王令 
林密村村暗，寒鴉處處啼。水光連野白，雪意逐雲低。風勁童呵指，泥深馬失蹄。客心兼暮色，歸去兩凄凄。
小酌 王令 
平生從事漫徒勞，時以休閑近酒醪。東海可從誰自重，南山如與客爭髙。老将日月來雙鬂，生委乾坤寄一毛。更展韋編探萬絕，懶從人世問滔滔。
餘杭倦遊 王令 
醉倚秋風笑自攻，偶來還去竟何蹤。已夫鳯鳥今不至，行矣鱣鯨非所容。且把心胸同伏虎，誰知頭角是真龍。歸乎伊畝殊難得，死爾西山尚有從。
送和秘校 王令 
野客從誰忽解顔，樂聞髙論厭樊間。致身富貴時寧少，仕道功名古亦艱。好說青山從我老，當分白日與君閑。扁舟聞說明朝别，何日音書可到山。
送聱隅黄先生 王令 
黄風吹土截天横，瘦馬着鞭驅不行。尚說苦心酬直道，誰知白髪爲蒼生。平時夷虜恬忠藎，常日公卿足仰成。雖有英雄無用處，却令老去買牛耕。
送周器之歸潤再索 王令 
何須别子始沾衣，久有江南去夢飛。爲語青山幸相望，壮夫終不白頭歸。
送庭老罷尉金壇 王令 
心無畦畛見天真，落落男兒七尺身。莫嘆一官淹聖代，聊將三釡慰慈親。月明空照居民侣，風急随飄去馬塵。寂寞西軒人別後，海棠花好爲誰春。
送李廷尉濠梁 王令 
直道無適可，小官真漫論。夫君自行義，而我更何言。獨柱難爲力，横流不奈渾。此心持送子，飲泪當前樽。
送束徽之入京 王令 
出處身之道，窮通命有時。九門無直謁，千里去何爲。南畝春耕近，西風去馬羸。白雲况多恨，歸計莫令遲。
別陳藥院 王令 
客居平日有誰親，一别三年百病身。爲道難言輕感慨，羡君無病更醫人。
寄介甫 王令 
天門廉陛鬰巍巍，勢利寧無淡泊譏。誰與跖徒爭有道，好思吾黨共言歸。古人踽踽今何取，天下滔滔昔已非。終見乘桴去滄海，好留餘地許相依。
奉寄黄任道 王令 
蒿萊日日沒幽居，時得新詩亦自娛。爲有遠懷希稷卨，或時飛夢見唐虞。久諳末俗難謀道，益厭庸兒妄問儒。絕筆斷絃無意寄，笑將遠目睨清虛。
奉寄朱昌叔 王令 
勞勞忽忽欲誰從，要有田園去自終。衰俗未知誰得失，古風期與子窮通。三年客興看秋葉，萬里歸心寄斷蓬。知有世嘲無意解，自慚疏懶甚揚雄。
到潤望竹林寺憶朱昌叔 王令 
常與幽人過竹林，重來無地豁煩襟。青山欲去誰堪語，薄俗相期不到心。何計江湖終隐釣，去随魚鳥共飛沉。塵埃聞說難爲客，早晚歸來憶舊吟。
奉寄伯兄泰伯 王令 
心迹牽覊逐勢分，一生襟抱向誰論。十年漂泊迷南北，千里憂思厭夢魂。書託遠懷期日月，眼和衰淚望乾坤。何時得就歸來賦，老守桑麻聚一門。
奉寄崔伯易 王令 
功業嘗聞亦有時，可能天命出依違。終看世態真何道，不得吾心自合歸。廊廟得逢應有義，草茅雖老尚知非。秋來客况無他異，時向西風誦式微。
寄滿子權二首  其一 王令 
窗前午枕夢忘還，門外清風晝掩關。天下誰當千古後，床頭自笑六經閑。能將道繫窮通裏，安用身居進退間。自愧公心猶有蔽，清時無日不思山。
寄滿子權二首  其二 王令 
終年謀食亦何得，浪取窮愁只自侵。餓死有時非正命，勞生幾不愧常心。百年此去塵埃在，萬古從來意思深。莫說山林是輕往，窮來無計得山林。
寄李君厚 王令 
一笑東風去十年，重來稚子已差肩。脱衣呼客家聲舊，把酒論心士氣全。病驥遠思牽直道，老鷹秋夢入青天。自言出處身無累，一把窮通寄自然。
寄滿粹翁 王令 
滿子吾逢久，皇皇未見閑。老成終到孔，窮死亦爲顔。學術思無際，誠明去一間。吾雖有心者，力苦未能攀。
強顔寄任道子權 王令 
強顔求世亦何從，甔石時時得復空。何日能無寒餓役，此身得與聖賢終。人生汲汲須髙致，世態渾渾未易窮。安得相逢共相語，荒城回首又春風。
招夏和叔 王令 
矻矻雕鐫役俗兒，六經塵土有誰吹。我追往聖思前躅，子苟安行即後時。大遇定爲當世福，不逢猶作後來師。思量最是男兒事，此外吾曹不足期。
贈崔伯易 王令 
巉巖惡面插蒼鬚，中道時時自笑呼。但怪佯狂輕去俗，果聞髙論足開余。惡看富貴庸男子，喜見徜徉隐丈夫。我是自髙無許可，今朝爲子一長吁。
贈裴仲卿 王令 
匣劍光芒射斗牛，持携天下洗人仇。英雄心胆老猶壯，道路風塵行未休。名重更須完小節，義高何必論閑愁。濛濛細雨陵陽市，折取重梅上酒樓。
寄都下二三子失舉二首  其一 王令 
翹翹數子拔羣倫，落筆文章妙有神。清世暫時藏琬琰，紅塵終不卧麒麟。淹留京國三年客，牢落江河一病身。得喪窮通雖付命，雙眸忍淚已沾巾。
寄都下二三子失舉二首  其二 王令 
太學虀鹽共苦辛，寒窗筆硯日相親。梁王臺畔一分袂，揚子江頭三換春。篋裏黄金須買酒，髩邊白髪解欺人。窮通得喪誰能定，况是男兒有此身。
李南夫罷舉歸隐 王令 
夢寐風儀近十年，塵埃無路覩雲天。清朝未得榮簪紱，黄卷何妨樂聖賢。物外髙情誰與共，人間佳句已爭傳。欲知富貴終難動，一片丹心本寂然。
甫里 王令 
甫里先生得古風，放身全入隐淪中。足磨漢榻星辰動，筆挫吳天物象空。往事欲尋人寂寂，舊田安在雨濛濛。當時引重髙才者，誰是曾來一畝宫。
次韵朱昌叔見贈 王令 
雖無才學可人羣，偶有誠心與古親。兹世幾人能永富，此身何恤不終貧。生無簪綬身寧屈，死有詩書志尚伸。自匪與君嘗素計，斯言何敢易謀人。
次韵滿子權見寄 王令 
當世雄圖不可懷，退居蒿艾自沉埋。門無來足荆生道，病不能鋤草上階。自是直方違世易，况将疏懶合人乖。無由與子同樵種，回首平林浪可柴。
和束熙之論舊 王令 
當年齠齔偶同門，餬口重來已十春。仰嘆早成渾屬子，始知老拙盡輸人。火烟論友勞薫灼，桂蘗爲生合苦辛。待看聖賢堂奥去，願持箕帚掃遺塵。
謝束丈 王令 
喜赴西招足屢蹉，自慚愚鄙取無他。能終未學生何幸，得活諸孤賜最多。愧面未甘徒已矣，報心全寄命如何。須知下客終思用，不必時時彈鋏歌。
答許勤之 王令 
不作明堂柱石臣，要當歸去老江濱。不知何處田堪買，抛却浮生一片塵。
答劉成父四愁詩 王令 
倦客維揚每自悲，有時雙淚等閑垂。眼前所識皆庸我，天下爲憂可語誰。把臂便嫌逢子晚，開縢乃見起予詩。卷舒萬徹吟千遍，此後多應手有胝。
謝成父 王令 
舊說詩無三百年，于今拭目讀君篇。已嗟吾道微如綫，不意斯文未喪天。金玉有聲情不俗，蕙蘭之臭美尤全。塵埃滿眼逢何晚，氣類相期久合堅。以義求人今遂得，于心無愧果爲賢。不須刺口論憔悴，吾輩恓惶自古然。
還蕭幾道詩卷 王令 
武夷山骨插青冥，秀氣中蟠産俊英。髙似君平于市隐，窮如東野以詩鳴。驊騮老騁青雲足，綠綺純含太古聲。顧我自憂衰病久，爲君雙眼暫時明。
再次元韵答幾道 王令 
塵囂擺落到鴻冥，始見當時遁世英。叢棘敢思丹鳯至，寸筳慚叩巨鐘鳴。須知奔競浮榮路，未若喧傳不朽聲。此道固爲流俗笑，苟非夫子欲誰明。
謝幾道見示佳什因次元韵二首  其一 王令 
曾酬唱和向家溪，嫫母終慚敵艶妻。豈意誤將三獻玉，翻來輕博一丸泥。利能絕地同莊劍，巧可凌雲上魯梯。巾衍珍藏雖已固，祗愁飛去化爲霓。
謝幾道見示佳什因次元韵二首  其二 王令 
篇篇光絕奪春華，中有純音正不邪。跛鼈久慚追駿足，降旗今巳怯崇牙。清新格調空吟諷，猥冗言辭自咄嗟。爲我指迷終有得，曲蓬從此長叢麻。
偶占 王令 
卒卒往來舟，翻翻逐利謀。中流誰自溺，方去不回頭。
思歸 王令 
平生孤憤自潸然，不作春蠺但食眠。干禄有心羞枉道，無田虛日望豐年。每將浩嘆期黄卷，已許多憂競白顛。舊笑古人輕獨往，近來還自憶林泉。
秋日感憤二首  其一 王令 
擊劍髙歌四顧遐，男兒何事繫如瓜。蛟龍不是池中物，燕雀烏知隴上嗟。命有儻來猶未耳，天徒生我使窮耶。謝安未是才難者，底事蒼生却盛誇。
秋日感憤二首  其二 王令 
坐睨歸鴻起自嗟，西風吹落淚痕斜。聚書老懶堆塵楮，秋劍寒酸蟄鐡蛇。自是卧龍猶戢角，浪嗟穴虎向生牙。從來思擲班傭筆，况是西山舊有家。
襲襲 王令 
襲襲前修與後生，要言髙爵是身榮。却將獵較誣師聖，不見三年學有成。
病中 王令 
十日身無一日寧，病源知向百憂生。寒侵騏驥應方瘦，蠧滿楩楠豈易榮。小閣晝閑書帙亂，畫堂風静藥羅聲。北山扶杖終歸去，寄語嵒猿莫曉驚。
寄介甫 王令 
已推事業皆歸命，空有文章自滿家。借使牛羊雖有責，豈于鳯鳥獨無嗟。人留孟子皆非道，客議揚雄正自譁。賢哲相望每千古，得逢猶說與時差。
上杭帥吕舍人 王令 
玉海澄中粹，金山拔外佳。無前誰與敵，獨進不容偕。列象明星璧，遺思結舘娃。一麾迎日下，四海望霖乖。今見詢僉允，從來注意諧。推溝常己任，濟域定民皆。富裕吳中俗，優游治外懷。樽環常滿客，醉擁坐添釵。賤子儒名業，平生客旁淮。塵埃方困頓，時命兩沉埋。居拙思營窟，炊窮欲析骸。毛生禰衡刺，麻繋吕匡鞋。海遠狂圖酌，天髙妄欲階。請雖非義得，來實爲貧嗟。况是常瞻目，将希未施崖。雖然愚者慮，庶享惡人齋。肉骨非難力，銘心謝莫涯。定須爲進互，庶或未愚柴。
上邵寶文 王令 
出處身之道，窮通命所關。孔猶聞宋逐，軻亦退梁還。兹道方中否，流風有後艱。客來方病憲，人戚不堪顔。士有髙山仰，身嘗逸駕攀。徑心思古到，獨手欲今扳。憔悴窮年學，乖疏五兩綸。魚鹽聞古隐，畎畝識今閑。蹈海時何謂，無田力亦孱。清醒甘澤畔，富貴奈墦間。進壯羝羊觸，行屯乘馬班。食貧欣道在，愠見笑兒頑。時已輸雌雉，心猶恥瘠環。偶逢邦有道，喜睠涕無潸。觀水求窺海，知天願適山。雖歸滕國聖，尚賤許行蠻。進効無横草，希仁等棄官。聖門猶進惑，惠政况先鰥。自道非能賦，幾希不敢刪。誤知何以報，忠信赤心殷。
贈致政郭大丞 王令 
冠盖冲冲語退居，幾人年少褫銀魚。風波脫去都無累，日月閑來靜有餘。一斗獨傾花下酒，五車時晒腹中書。論詩深愧非商也，敢向邱門望起予。
閑居奉寄幾道 王令 
門前一徑長寒莎，耳冷不聞車馬過。疏竹有風堪待月，空庭無雀可張羅。道心自覺閑中得，懶性還從病後多。回首西城望詩老，此心此性復如何。
慵 王令 
衣冠慵整鬂慵梳，萬事從來静有餘。却笑嵇康慵未得，區區猶作絕交書。
金山寺 王令 
萬頃清江浸碧山，乾坤都向此中寛。樓臺影落魚龍駭，鐘磬聲來水石寒。日暮海門飛白鳥，潮回瓜步見黄灘。當時戶外風波惡，祗得髙僧静處看。
登甘露寺閣 王令 
忽忽勞生歲月催，時偷髙跡出浮埃。風沾草樹紅朝動，春入川源綠夜回。欲出壮懷臨八極，可無樽酒到髙臺。江山不與人相語，似待忘言野客來。
讀西漢 王令 
漢得孤秦萬弊時，當年丞相要無爲。洛陽年少空流涕，誰謂書生果有知。
讀東漢 王令 
漢鼎重炎逆血熬，當時天子亦勤勞。不能乘作唐虞計，未會嚴陵所謂髙。
讀商君傳 王令 
利害從來識所存，固難輕重與人論。趙良不自身爲客，剛欲都君使灌園。
書孔融傳 王令 
戲撥虎鬚求不嚙，何如縮手袖中歸。虛云坐上客常滿，許下惟聞哭習脂。
武侯 王令 
三顧雖然志意深，出非由道此何心。平時胸腹能多少，且與羣兒梁父吟。
叔孫通 王令 
弟子從來學未純，異時得失亦頻頻。一官所買知多少，便議先生作聖人。
韓吏部 王令 
宣尼夾谷叱強齊，吏部深州破賊圍。始信真儒能見用，可爲邦國大皇威。
讀老杜詩集 王令 
氣吞風雅妙無倫，碌碌當年不見珍。自是古賢因發憤，非關詩道可窮人。鐫鑱物象三千首，照耀乾坤四百春。寂寞有名身後事，惟餘孤塜耒江濱。
讀白樂天集 王令 
北邙山下一孤墳，流落三千綺麗文。後世聲名髙白日，當年榮利等浮雲。屏除憂憤歸禪寂，消遣光陰在酒醺。若使篇章深李杜，竹符還不到君分。
過伍子胥廟 王令 
西風騷客倦遊吳，弔古心懷此暫舒。鬼籙久應除佞嚭，民思今果廟神胥。雖然邪正皆歸死，奈有忠讒各異書。回首舊江江水在，怒濤猶是不平初。
泰伯廟 王令 
古廟鬰崔嵬，朱門傃道開。今人不爲讓，間或乞靈來。
和人古劍 王令 
安知歲月幾經今，傳記汗漫不可尋。得自廢墟埋萬古，失曾飛將購千金。客思秋水龍泉冷，士嘆中原虎穴深。好與壯夫同隱約，鐡房寒澁壁塵侵。
琴二首  其一 王令 
古風寥落欲何尋，常記南風素意深。聞說五弦弦不斷，欲于何處借人琴。
琴二首  其二 王令 
不獨區區操縵間，要期追逐古風還。吾民有愠何當解，學得南風不敢彈。
謝張和仲惠寶雲茶 王令 
故人有意真憐我，靈荈封題寄蓽門。與療文園消渇病，還招楚客獨醒魂。烹來似带吳雲脚，摘處應無糓雨痕。果肯同嘗竹林下，寒泉應有惠山存。
和人孤雁 王令 
朔磧雲深憶舊行，心驚漢月忽騫翔。江南水濶無天地，漠北沙寒有雪霜。遠目送飛沉暮靄，西風吹影過斜陽。衡南未到歸何日，須信張羅近稻粱。
雁 王令 
萬里長爲客，飛飛豈自由。情知稻粱急，莫近網羅求。關塞風髙夜，江湖水落秋。哀鳴徒自切，誰謂爾悲愁。
送雁 王令 
來時羣雁去相随，病眼看天遠不知。爲有客愁歸未得，獨凴斜日望多時。遲遲南國無春雪，細細東風滿柳枝。蝴蝶黄鶯有期約，好加歸翥莫令遲。
鴉鳴 王令 
庭前佳樹綠陰成，樹抄飛鴉去就輕。自顧主人無敗德，豈嫌爾口有凶聲。平生直道常多禍，兩耳清風一聽鳴。輙莫爲人輕自重，須知彈射易忘生。
馴鹿 王令 
日日野心新，籠欄外強馴。祗消指馬相，便有逐原人。昔起歌賓興，今無伏囿仁。豺狼好牙爪，應笑角如麟。
和人放魚 王令 
春溪水暖綠蒲沉，兩兩遊鱗躍紫金。必以直鈎應不得，果知非命亦何心。舟吞遠海鯨鯢老，餌滿平湖網罟深。縱爾豈知吾有意，渭川人去事難尋。
和人促織 王令 
秋虫何爾亦怱怱，何處人心與爾同。夢枕幾年懸客淚，曉窗殘月破西風。人思絕漠冰霜早，婦嘆窮閻杼柚空。更有孤砧共岑寂，平明華髪滿青銅。
聞促織 王令 
衰草風來響不知，破窗燈滅月藏輝。白頭老婦無機織，卧聽鄰兒懶擣衣。
苦熱 王令 
土燥木根焦，禽窮自拔毛。龍遺赤日走，天避火雲髙。虎懼千山熾，鯨憂四海熬。風微不飽腹，蟬亦爲身號。
和束蒙初九日不見菊登髙 王令 
從來秋菊不曾栽，敢向西風怨不開。我自傷秋有髙興，非關特爲菊花來。
簾 王令 
髙明庭宇好崇基，枉把疏簾窣地垂。必欲滿堂陰有樂，誰能暗室自無欺。卷舒未必風無意，間隙須防燕解窺。莫道人終可遮障，可終遮障亦何爲。
詆燕 王令 
金屋人嬌奈燕何，暮簾好捲放來過。今年已見燕無數，何况明年燕更多。
燕答 王令 
春日樓臺暖氣低，東風無主自東西。尋常簾幙有多少，何處畫梁無燕泥。
觀飲 王令 
不飲雖然合衆難，何妨衆客自盤桓。已看手足互顛倒，更聽人人自謂歡。
答耿奎 王令 
浮生飄泊委蓬蒿，洴澼無封敢嘆勞。心學古人方有愧，身從衰俗忽爲髙。苟慚枉道干簞食，肯謂非時愛一毛。末學從兹益知守，善人不鄙與華褒。
江上 王令 
浩渺烟波不可名，我來閑自濯塵纓。久思滄海收身去，安得長舟破浪行。天濶水雲連黯淡，日間鷗鷺自飛鳴。屈平死後漁人盡，後世憑誰論濁清。
洗竹 王令 
去年春笋密相扶，洗去心圖翠色疏。髙節欲令人盡見，枉枝何惜手親除。臨川常可持爲釣，待鳳猶能飽有餘。須看月明風勁夜，寒聲薄影滿茅居。
春夢 王令 
湘水茫茫春意關，岑郎一睡片時間。誰知行盡江南路，枕上離家枕上還。
秋日偶成呈杜子長顯之兼簡仲美劉丈 王令 
丈夫不合自窮愁，藜藿先須天下憂。君不唐虞皆我罪，民推溝壑更誰尤。須将兼濟爲吾事，若只誠身亦我羞。滿紙古人皆有道，如其所學願軻邱。
歲暮言懷呈諸友 王令 
萬事無成只一吁，窮年况復嘆窮途。功名未立頭先白，貧病相仍氣尚粗。富貴早知皆有命，窮通料是不由吾。會須開口随時笑，一曲長歌醉倒壺。
日益無聊賴偶成呈子長 王令 
一夕西風葉下柯，覊人憔悴發沉疴。窮來無子知難得，命薄于人可奈何。困卧牛衣空有泪，劇彈鐡劍不成歌。陶家壁冷塵埃滿，何日雲雷起鐡梭。
醉後 王令 
醉裏分明别是天，最宜沉溺過流年。平時政要全稽古，盛世朝廷不乏賢。但得有生皆自遂，不妨吾屬亦陶然。沉湘死屈如何者，却把醒名欲自專。
梅花 王令 
曉枝開早未多稠，屢齅清香不忍收。萬木已知春盡到，百花常負後來羞。東風也合相和暖，臘雪無端欲滯留。滿眼蕭疏正堪惜，莫将横笛起人愁。
木瓜花 王令 
簇簇紅葩間綠荄，陽和閑暇不須催。天教爾艶呈奇絕，不與夭桃次第開。
蔬蘭 王令 
曉折寒蔬野圃間，荒林深處有芳蘭。世無賢士紉爲佩，猶有幽人日取餐。
九曲池悼古 王令 
刳地決洪波，深流隐木鵝。檣髙帆繫錦，堤暖柳藏河。泰甚心方兆，顛危念則那。去都如脫屣，東下若瘳疴。殿脚千論女，宫眉斛計螺。迷樓插空遠，水調掲聲和。忠切聞無路，愚諛面自阿。君顔未回笑，賊首已稱戈。運去天移鼎，人遷地見禾。當年遺廢沼，及此尚名歌。古往悲奚寄，今傳跡未訛。水寒波刺甲，土老岸髯莎。落照留歸鳥，西風困舊荷。暮林迷遠嶼，夕靄暝前波。亡國誰堪問，覊人恨自多。凭欄不成去，歸意爲蹉跎。
寄宿倅陸經子履 王令 
勳業悠悠未可貪，直須随處酌醺酣。君知仕路三無愠，我與人情七不堪。聞借朱衣爲别乘，想回青眼憶髙談。東風尚有西行約，甬水橋邊定解驂。
太湖 王令  太湖
西南無盡望，吞恐罄吳郊。海近私憑蓄，天低不敢包。蛟龍宜自宅，螾蛭莫令巢。遠浦纔分點，歸檣略認梢。水乘潮更濶，地過底宜坳。鳥絕烟維斷，風凌浪脊交。大橋横作書，別岸缺成爻。吟恐詩無氣，圖憂筆費抄。歸輸范蠡得，官許季鷹抛。去憶心應繫，歸誇口定勞。窮何須蹈海，來好卜編茅。著户生同隐，居民釣自庖。滄浪未容濯，魚枻夜停敲。
答劉仲美 王令 
莽莽晴川水，寥寥病客舟。來随風浩蕩，去逐雨淹留。生計梁邊燕，歸心海上鷗。多慚故人句，欹卧一長謳。
平山堂寄歐陽公 王令 
廢苑繁華未可尋，孤城西北路嶔崟。檐邊月過峰巒頂，柱下雲回草樹陰。賓客日随千騎樂，管絃風入萬家深。知公白玉堂中夢，未負當時壮觀心。
歲暮呈王介甫平甫 王令 
歲暮遠爲客，一身歸計深。塵沙日翳翳，雨雪夜陰陰。喜色開南信，悲懷動北琴。感時須寂寞，何獨少陵心。
塵土呈介甫 王令 
塵土紛紛起處微，祗随風力亂嘘吹。髙張白霧横宫闕，低引輕雲暗路岐。客坐昏蒙歸耳目，人行斑白上鬚眉。誰知霶霈天飛雨，洗滌輕浮會有時。
溪上 王令 
溪上清漣樹老蒼，行穿溪樹踏青陽。溪深樹密無人處，祗有幽花度水香。
金山 王令 
馬蹄行盡九州閑，無處歡娛得破顔。只有此中宜曠望，誰令天作海門山。
朝雲 王令 
朝雲飛飛來無窮，暮雲漠漠昏相蒙。閑來既自不成雨，拂去安用遮長空。擬鞭屏翳問白日，更謫星伯誅長風。盡令萬物被光景，夜看北斗朝天中。
登城 王令 
病來萬事懶自宜，髙城有樓閑登躋。來期清風脱日熱，坐厭遠日看天低。閑郊草樹漫蒙昧，落日燕雀争依棲。臨風一嘆人不會，直氣飛去添虹霓。
招束伯仁杜子長夜話 王令 
久陰忽晴已可賞，况復夜氣驅蚊藏。清風逆回六月熱，急雨借得三秋凉。非惟歸雲人目快，更有白月天心當。從來萬古有未盡，待子一夕心胸張。
臨別瓜州 王令 
十年來往常依依，此日復去來何時。青山有意退弗忍，白髪不逢歸未遲。乾坤不盡萬里望，草木無限西風悲。塵纓欲濯惡獨潔，滄浪流去清無涯。
春意 王令 
春空漠漠多愁容，春意冉冉随歸鴻。寒雲飛髙不肯雨，白日翳暗何時風。閑花野草各意態，濃烟弱柳相昏蒙。北窗厭睡不知夜，起見海月如秋空。
酒船 王令 
刳木以爲舟，蓋取諸渙象。有能爲其模，黄金役良匠。虛中無檣楫，所載惟佳釀。繡段圍華堂，妖姬發清唱。坐乘歡來時，落日翻紅浪。試問醉鄉遊，何如江海上。
別表弟司秀才 王令 
吾學老無長，吾日亦自愛。念當相捨去，反覆互嗟慨。謀道苟能同，千里如坐會。又何重子行，吾意自有在。
別黄端微 王令 
滄江無纖鱗，太岳無低岑。鳳凰遺其卵，意欲留清音。昂昂臥虎兒，已有吞牛心。吳山山雖高，滿路紅棘林。不如早西來，草堂松竹深。
長江萬頃明如鏡 王令  长江
長江萬頃明如鏡，江面無風江水靜。白日當空照江底，蛟穴龍居難隱映。亂山影落碧波寒，漁翁醉臥愁不醒。遲暮東南見海門，海門目斷煙雲暝。幾度狂濤日月低，舟師鼓枻歌相慶。長江雖長繒網多，纖鱗何處逃生命。
題步君敘園亭 王令 
我愛練湖春柳好，四十里圍青玉城。平流中澄綠鏡匣，遠山旁臥翠虎橫。黄林主人樂此地，瞰壓湖面開以亭。常將醉目望野色，數曲老畫誰家屏。山禽水鳥盡相識，飛入欄壁馴不驚。有時落照到波上，一眼萬疊金鱗明。伊余與世既齟齪，奈此有地來歸耕。迴頭把眼看市道，愁向塵埃著脚行。
樓上曲 王令 
逆口不唱當時歌，當時笑聲與曲和。忍目不視當時字，當時字寫當時意。當時意斷字空存，縱有前歌不忍聞。樓憑西北欄干暖，病眼看天淚瘴昏。望望行雲迷笑電，曉夢依稀有時見。雙眉聚綠眼揉紅，猶似臨歸別時面。秋夜遲遲夜燈短，翠被孤眠不成暖。舊時笑月不長圓，如今愁看月空滿。武陵幾欲尋歸路，桃花迷人不知步。霜餘芳草不成青，暮鴻飛入斜陽去。
憶江陰呈介甫 王令 
江上城隍古鏡中，城邊山色翠屏風。魚蝦接海隨時足，稻米連湖逐歲豐。泰伯人民堪教育，春申溝港可疏通。朱輪天使從君欲，異日能忘笑語同。
平山堂 王令 
豁豁虛堂巧架成，地平相與遠山平。橫巖積翠檐邊出，度隴浮蒼瓦上生。春入壺觴分蜀井，風回談笑落蕪城。謝公已去人懷想，向此還留召伯名。
吳學士席上作 王令 
塵沙欺客日冥冥，喜對賢豪耳目清。爛熳共誇文字飲，歡娛誰憶管絃聲。風牽翠幕燈相照，月掛朱簾酒屢傾。後夜想當繁劇處，夢魂還繞北池行。
羈旅呈介甫 王令 
羈旅迫歲晚，班毛混滿簪。遊無輠下馬，坐乏囊中金。塵漲風聲濁，天昏雪氣深。幸聞清論數，竟日解悲吟。
送介甫行畿縣 王令 
廄牧三年厭苦頻，況令持斧似行春。民氓墮窳懷寬政，吏士因循倚近親。被水田疇思貸種，經冬鰥寡待周貧。想今愈有江湖興，亦欲同君一釣綸。
次韻介甫懷舒州山水見示之什 王令 
皖上相逢昔少留，登樓隱几聽鳴鳩。山峰行處今何在，溪水流乘此有不。就食四方甘不繫，爲生一世信長浮。共知局促京沙裏，回首當時始覺差。
因憶灊樓讀書之樂呈介甫 王令 
憶昨灊樓幸久留，乾坤談罷論雎鳩。它時已恨相從少，此日能忘共學不。南去溪山隨夢斷，北來身世若雲浮。行藏願與君同道，祇恐蹉跎我獨羞。
次韻介甫集禧池上詠鵝 王令 
池上溶溶浮暖日，野鵝無數自相於。謀生跡與風波密，擇地心將網弋疏。毛羽鮮明疑振鷺，聲鳴和好似關雎。應憐豢養輕身者，只直羲之數紙書。
存目 王令 
詩題：有約首句：黄梅時節家家雨。
答弟逢原 王氏 
無求子樂我何悲，且與兒曹並日饑。子道合人終不苟，有求雖欲可從誰。
第一青原階級頌 釋義青 
無見頂露雲攢急，劫外靈枝不带春。那邊不坐空王殿，爭肯耘田向日輪。
第二非但曹溪頌 釋義青 
白雲藏王鳳，紅日照無寥。隱隱星攢處，無私鎮九霄。
第三雲巖遊山頌 釋義青 
大鵬無伴遇天池，師子將兒絕後隨。崑崙觸犯歸行路，一吼吞雲萬像馳。
第四道吾深深頌 釋義青 
驪龍海臥瑞雲高，四望歸宗萬派潮。木人來問西宮事，回惠東園一顆桃。
第五巖參藥山頌 釋義青 
行盡千山路轉高，肯歸方憶舊雲房。貪尋古調單于曲，暨蹉胡家一韻長。
第六夾山船子頌 釋義青 
泛舟駕嶮三十春，擊處竿頭活死人。夾嶺桂分千古韻，朗江山翠萬重新。
第七我國宴然頌 釋義青 
興亡雲去輿雲來，渠無國上絕塵埃。須彌頂上無根草，不受春風花自開。
第八僧問石霜頌 釋義青 
三更月落兩山明，古道程遙苔滿生。金鎮搖時無手犯，碧波心月兔常行。
第九洞山祖意頌 釋義青 
古源無水月何生，滿岸西流一派分。蔥嶺罷詢熊耳夢，雪庭休話少林春。
第十夾山答佛頌 釋義青 
親言言處幾人知，今古無儔類莫齊。玉馬雪行歸半夜，羚羊掛角月沉西。
第十一萬戶俱開頌 釋義青 
古殿巖開月鎖松，霜凝雪露韻無窮。星前人臥千峰室，佛祖無因識得渠。
第十二九峰丹青頌 釋義青 
荆山美玉卞人尋，至寶無瑕絕見因。鐵牛带子踏滄海，撞月石龜長羽鱗。
第十三韶山是非頌 釋義青 
白雲不到中峰頂，滿目煙蘿景象殊。一句曲寒千古調，萬重青碧月來初。
第十四粱山祖意頌 釋義青 
國令嚴嚴擬者危，毫釐才動鐵輪隨。心萌口應三千里，齒露言來苦怨誰。
第十五龍牙烏龜頌 釋義青 
石龜語話是誰聞，無耳髑髏夜聽深。天曉便藏無影樹，太陽雖照不能尋。
第十六靈雲桃花頊 釋義青 
山前桃發故園春，花綻紅枝省此身。證據謝君傍著力，笑顔雖展意生瞋。煙鎖綠楊鶯囀緩，雨侵石筍倚空鄰。金烏放去無消息，木馬嘶聲過漢秦。
第十七國師塔樣頌 釋義青 
古塔湧聖迷，雲籠龍鳳失。香風半夜沉，實殿無知識。
第十八吸盡西江頌 釋義青 
父母曠來別，得奉當竭力。木人半夜言，莫使外人識。
第十九僧問長沙頌 釋義青 
苔殿重重紫氣深，星分辰位正乾坤。金輪不御閻浮境，豈並諸侯寶印尊。
第二十雲巖南泉頌 釋義青 
金剛際下古髑髏，幾被人踏血濺空。明月任從君自掬，寒松那棄白雲封。
第二十一趙州喫茶頌 釋義青 
見僧便問曾到否，有言曾到不曾來。留坐喫茶珍重去，青煙暗換綠紋苔。
第二十二大隨烏龜頌 釋義青 
一家有事百家忙，春暖才回草自長。東嶺月分西澗水，菊殘猶自候重陽。
第二十三南泉斬貓頌 釋義青 
臨險推人事要知，求財先自露針錐。釣魚盡說諳風勢，及至風來波路迷。潦倒趙州雖好手，鍾鳴齋後赴來遲。要知大像嘉州路，鐵牛鎮斷陝關西。
第二十四雲居居山頌 釋義青 
突屼嵯峨萬仞橫，四邊無路不通行。自古兩輪光不到，夜深王老人西岑。
第二十五丹霞燒佛頌 釋義青 
古巖苔閉冷侵扉，飛者驚危走者迷。夜深寒熱汀洲火，失曉漁家輒自疑。
第二十六鷄棲鳳巢頌 釋義青 
無伴石人衣入山，雲籠紅頂綠衣寒。喝開劫兆三峰頂，捧出金欄對日看。
第二十七疏山答佛頌 釋義青 
養子方知在仁慈，親言無味外人疑。欲窮滄浪深深處，聽取漁家輒莫迷。
第二十八歸根得旨頌 釋義青 
家破人亡何所依，無心無緒話求歸。十年忘盡來時路，暫憶些兒總不知。
第二十九問夾山境頌 釋義青 
月皎青松鶴夢長，碧雲丹桂掛羚羊。嚴高碧仞千峰雪，石筍生條半夜霜。
第三十曹山出世頌 釋義青 
月隱青山瑞氣高，梧藏丹鳳覷無寥。無端石馬潭中過，驚起泥龍之海潮。
第三十一無隱身處頌 釋義青 
苔殿煙收紫氣旋，拱班宸幄退堯年。鳳樓不宿桃源客，豈並金光矚漢天。
第三十二風穴古曲頌 釋義青 
古巖月色鎖重雲，枯木迎芳曉带春。昨夜星河轉南斗，金鳥隨鳳過天輪。
第三十三投子劫火頌 釋義青 
天地爲爐萬物焦，石人駕浪渡雲霄。風生半夜霜殘重，月落水寒碧鬢凋。
第三十四米胡間悟頌 釋義青 
碧岫峰頭借問人，指山窮處未安身。雖然免得重陽令，爭似靈苗不犯春。
第三十五鏡清有言頌 釋義青 
尋常愛客恨無來，及至人來懶話陪。空臥早知眠不當，虛勞紅焰落寒灰。
第三十六雲門明教頌 釋義青 
等閑垂借問端由，不負平生盡吐酬。竭力爲人須是徹，方知茶味解人愁。
第三十七雲居六戶頌 釋義青 
春到石人視遠山，鶯啼花木碧波閑。須知雲外巖松瑞，千古迎風任歲寒。
第三十八風穴黄龍頌 釋義青 
無價明珠暗處懸，夜深將把木人穿。誰知卻被泥牛見，吞入紅霞碧浪淵。
第三十九雪峰南際頌 釋義青 
送客隨家豐儉施，盡情爲餞免生疑。卻蒙惠重過相贈，歛手遙別向暮歸。
第四十大士不起頌 釋義青 
梁國令他魏國愁，渡江投水暗隨流。雖然寸土居無動，爭奈雙林樹半秋。
第四十一首山親切頌 釋義青 
日暮陰雲郊野深，重陽到後菊花新。不因西嶠殘冰盡，爭得東山一带春。
第四十二雲門餬餅頌 釋義青 
祖佛超談問作家，困來宜喫建溪茶。重陽日近開金菊，深水魚行暗動沙。
第四十三親傳底事頌 釋義青 
親伸端的向君言，莫比流沙少室傳。昨夜雁迴雙嶺後，謝家人立月明前。
第四十四板齒生毛頌 釋義青 
九年少室自虛淹，爭似當頭一句傳。板齒生毛猶可事，石人踏破謝家舡。
第四十五問法身寶頌 釋義青 
松生巖畔鶴停穩，鳳出丹山鸞並群。面壁尚虧庵外事，淨名何苦太言論。
第四十六日裏看山頌 釋義青 
坦然曾問老師安，爭似韶陽一句傳。日裏華山仙掌露，夜深猿叫月當軒。
第四十七龍宿鳳巢頌 釋義青 
相逢借問眾僧糜，莫比庵圍香飯施。紫氣夜隨丹鳳轉，金龍曉纏月中枝。
第四十八巴陵鷄鴨頌 釋義青 
同別祖意問端由，便將元價與他酬。絲綸夜靜人垂釣，曉得金烏带月收。
第四十九投子凡聖頌 釋義青 
水出崑崙浪接天，天高地下秀林巒。禪床略下雲山斷，凡聖無蹤海岳寒。
第五十問趙州道頌 釋義青 
知道還他潦倒翁，親言相指自匆匆。關山路遠重須去，一逕長途君任通。
第五十一仰山山河頌 釋義青 
一句稱提萬象分，摩竭空自掩重門。當初衲子微開眼，插筯爐邊當火焚。
第五十二首山菩提頌 釋義青 
問路窮途擬進程，綠楊鶯語送行人。牌標五里向君說，莫道當年不指陳。
第五十三巖頭片帆頌 釋義青 
雲暗西巖東嶺明，汀洲南面起笛聲。天光睡重和衣潤，鶯囀高枝柳带春。
第五十四風穴麈鹿頌 釋義青 
禁殿重闈視聽危，側思偏立絳綸垂。漢鄉雲斷汀洲迥，嶺暮猿啼孤月隨。
第五十五投子三身頌 釋義青 
三身說法問端由，彈指輕輕海岳收。金鎖塔開紅日像，夜深人笑碧峰頭。
第五十六曹溪意旨頌 釋義青 
重峰層仞插寒空，塔鎖深雲勢莫窮。千古松聲來有韻，萬年溪水去無蹤。
第五十七雪峰長蕖頌 釋義青 
雪嶠層層翠鎖深，風生寒岫結重雲。夜來丹鳳沖霄漢，聽曉樵人逐雁群。
第五十八廣教冀州頌 釋義青 
禁幄重闈苔蘚深，金鈴不動侍無人。誰攜班杖來相問，報說東園麥攏青。
第五十九風穴皮裘頌 釋義青 
親切曾伸問老翁，東山歌唱北山吟。弄潮須是江吳客，別語還他漢地人。
第六十僧問首山頌 釋義青 
未語難明迷悟情，發言方表赤心人。只知進步求名玉，爭信靈苗不受春。
第六十一首山此經頌 釋義青 
水出崑崙山起雲，釣人樵父昧來因。只知洪浪巖巒闊，不肯拋絲棄斧聲。
第六十二趙橫高坡頌 釋義青  洞庭湖
江山歷盡幾施功，方得逢人話昔同。春到洞庭無壁岸，鳥啼西嶺月生東。
第六十三九峰龜毛頌 釋義青 
等閑不語未逢人，語便傷直似太親。不顧火中鸞鳳息，驚他石虎暗生嗔。
第六十四臨濟吹毛頌 釋義青 
劍藏匣冷逼人寒，擬問棲遲過嶺南。更欲進前求退後，悲風千古遶溪潭。
第六十五大隨證龜頌 釋義青 
六耳同謀事可成，直言方表赤心人。室中燈焰誰來撥，白髮童兒兩鬢新。
第六十六瑞巖不出頌 釋義青 
貴異天然應有時，六宮春苑少相隨。星攢半夜天輪迥，燭曉東闈簾靜垂。
第六十七文殊成勞頌 釋義青 
馳書纔去返匆匆，一足垂酬繼後蹤。坐久成勞誰委悉，紅爐點雪自相通。
第六十八藍市鄽頌 釋義青 
日出升空高下周，崑崙源派入川流。春山雲逗風無盡，雁去迴南天地秋。
第六十九洛浦藏教頌 釋義青 
畢鉢巖花曉带春，香風時結鷲峰層。須知玉像缾中塔，別有輝天鑑地燈。
第七十一芭蕉好惡頌 釋義青 
無正文。
第七十二天彭當戶頌 釋義青 
白雲時映舊山青，竹鎖薄煙露幾莖。虛室夜寒秋月迥，雁回遙聽可三更。
第七十三禾山打鼓頌 釋義青 
布毛拈起費人言，爭似禾山一句傳。打鼓一聲喧宇宙，冰寒千丈忽生蓮。
第七十四黄連聲前頌 釋義青 
空劫前時曠路閑，聲前無句信入難。欲窮滄浪白雲曲，且看石人露半顔。
第七十五資福圓相頌 釋義青 
一曲兩曲深夜彈，松風和雨遇前山。可憐卞玉離荆岫，誰是知音卻取還。
第七十六崇福寬廓頌 釋義青 
寬廓言時不犯舌，清風高韻碧雲斜。石人貪話西峰事，不覺東巖起霧遮。
第七十七梁山道場頌 釋義青 
路窮岸仞問山翁，別指巖西嶺近東。擬進霧垂嵐色重，回頭頂見太陽紅。
第七十八百丈奇特頌 釋義青 
巍巍峭迥出雲霄，頂鎖水寒勢外遙。坐觀四望煙籠處，一带青山萬水潮。
第七十九歷村煎茶頌 釋義青 
煎茶未了人來問，拈起茶匙呈似他。當初若遇收燕手，性命難存爭奈何。
第八十文殊九曲頌 釋義青 
問法窮因歸何處，黄河透過碧波瀾。須知雲外千峰上，別有靈松带露寒。
第八十一雪峰典座頌 釋義青 
滿鉢盛來一物無，豈同香積變珍蘇。日月並輪長不照，木人舞袖向紅爐。
第八十二德山上堂頌 釋義青 
金輪微動吼乾坤，稍逆金軀草臥身。更欲發言來擬問，悲風吹盡四絕鄰。
第八十三興化軍旗頌 釋義青 
離城別閣暗愁時，月落星分信馬蹄。風掃曉霜林木迥，夜深汀岸火生微。
第八十四長慶不疑頌 釋義青 
展手之時萬仞摧，枯河無水月無來。若疑別問龐居士，石女黄梅誰共陪。
第八十五洞山莖茆頌 釋義青 
野火燒時越轉新，至今煙焰雨難霖。旱地紅蓮遮日月，無根樹長翠成陰。
第八十六國師侍者頌 釋義青 
國師喚侍者，重言不當吃。他耳又不聾，自又無處雪。
第八十七幽棲上堂頌 釋義青 
驀路相逢借問由，寸心莫便與他酬。雖然重擔教人待，終是慚顔暗地羞。
第八十八答麻三斤頌 釋義青 
三年一閏大家知，也有顢頇不記時。昨夜雁迥沙塞冷，嚴風吹綻月中枝。
第八十九北斗藏身頌 釋義青  衡山
南嶽峰高北嶽低，行人泣淚兩遲疑。火星昨夜移牛斗，照見西瞿人不知。
第九十鳳樓前頌 釋義青 
深宮禁殿隔重闈，簾靜簷楹紫氣垂。苔地不通朝請近，家人指路莫遲疑。
第九十一仰山插鍬頌 釋義青 
溈山問處少知音，插地酬時佛祖沉。踏倒玄沙傍不肯，免教蒼翠带春深。
第九十二法眼慧超頌 釋義青 
巇嶮行時問路難，有人相指北村南。長安無限人來往，幾個無鈴遇得關。
第九十三趙州勘婆頌 釋義青 
靈龜未兆無凶吉，變動臨時在卜人。路頭問破誰人委，王老東村努目嗔。